PRU15: Mampukah Anwar tawan hati pengundi Tambun?

BANGI, 25 Rabiulawal 1444H, Sabtu – Hasrat Datuk Seri Anwar Ibrahim untuk bertanding di kerusi Parlimen Tambun pada Pilihan Raya Umum Ke-15 (PRU15) menimbulkan persoalan sama ada mampukah Ketua Pembangkang itu menawan pengundi di sana.

Sebelum ini, Anwar mengesahkan khabar angin bahawa beliau meninggalkan kerusi Parlimen Port Dickson yang disandang sebelum ini, selepas menang besar dengan majoriti 23,560 undi dalam Pilihan Raya Kecil (PRK) pada Oktober 2018.

Pengerusi Pakatan Harapan (PH) itu memaklumkan, beliau memilih Parlimen Tambun kerana mahu menjadikan Perak sebagai negeri barisan hadapan bagi gabungan itu.

Selain itu, Anwar juga mahu memastikan Perak dapat mengekori PH di Selangor dan Pulau Pinang yang berjaya mempertahan negeri berkenaan dengan majoriti yang semakin mengukuh dalam beberapa PRU sebelum ini.

Kurang 24 jam selepas pengumuman calon tunggal Perdana Menteri PH itu, penyandang kerusi Parlimen Tambun, Datuk Seri Ahmad Faizal Azumu mengesahkan akan mempertahankan kerusi berkenaan dalam PRU15.

Bagaimanapun, Pengarah Pilihan Raya BERJASA, Ir Ts Muhammad Lukman Al-Hakim Mohamad mengakui tertanya-tanya sama ada keputusan itu adalah langkah terbaik untuk Anwar.

“Pengerusi PH yang juga merupakan Presiden PKR, Datuk Seri Anwar Ibrahim memilih untuk bertanding di Parlimen Tambun.

“Dengan hari mengundi hanya tinggal (kurang) sebulan sahaja lagi, apakah sumbangan bakti yang beliau sempat buat untuk menawan hati para pengundi di sana?,” soalnya satu kenyataan.

Beliau turut mempersoalkan sama ada keputusan Anwar itu hanya bermotifkan semata-mata untuk menentang Ahmad Faizal yang juga bekas Menteri Besar Perak.

“Ramai mengetahui sebelum itu Tambun merupakan kubu kuat UMNO, dengan Datuk Seri Dr Ahmad Husni Hanadzlah menang besar dalam PRU13.

“Langkah Tambun atau Langkah Kiri bagi Anwar?” katanya.


PdPR semakin teratur, pelbagai kaedah pelaksanaan imbangi keperluan pelajar

KUALA LUMPUR, 12 Zulhijjah 1442H, Khamis – Selepas lebih setahun pelaksanaan Pengajaran dan Pembelajaran di Rumah (PdPR), kini ia semakin difahami pihak-pihak terlibat dengan penambahbaikan sentiasa dilakukan dari semasa ke semasa, bagi memastikan keberkesanannya.

Memasuki tahun kedua pelaksanaannya yang terpaksa dilakukan berikutan ancaman pandemik COVID-19, semakin ramai juga yang menyedari bahawa PdPR bukan lagi hanya dilakukan secara dalam talian, sebaliknya turut dilaksanakan secara luar talian, seperti dengan kaedah menyediakan modul mengikut keperluan dan kemampuan pelajar.

Presiden Kesatuan Perkhidmatan Perguruan Kebangsaan Malaysia (NUTP) Aminuddin Awang berkata, penambahbaikan sentiasa dilakukan oleh pihak guru, hasil daripada pengalaman pelaksanaan PdPR sejak tahun lepas.

“Pelaksanaan PdPR 1.0 (kali pertama) dahulu semua orang ‘zero’. Cikgu pun masa nak mula memang tidak ada pengalaman, semua orang masa itu tidak biasa kerana mereka (guru) dilatih mengajar dalam suasana normal, iaitu suasana mengajar di sekolah bukan untuk PdPR.

“Jadi inisiatif sendirilah yang mana mereka bina dan teroka ilmu, maklumat sendiri. Sekarang bila sudah masuk tahun kedua, saya rasa pengalaman hendak mengurus itu sudah ada, apatah lagi PdPR kini juga dilaksanakan (dengan kaedah seperti) menggunakan modul pembelajaran yang diedarkan kepada pelajar, sebelum menyerahkan hasil tugasan mengikut tempoh yang diberikan,” katanya kepada Bernama baru-baru ini.

Bagaimanapun Aminuddin berkata, masih terdapat kekangan dalam pelaksanaan PdPR menggunakan modul ini, apabila terdapat segelintir ibu bapa yang tidak datang ke sekolah untuk mengambil tugasan anak-anak mereka.

“Ada ibu bapa yang bagi kerjasama baik, tetapi ada juga ibu bapa yang sukar untuk berbuat demikian, mungkin kerana mereka terpaksa bergerak dalam keadaan COVID-19 yang membimbangkan lagi, jadi mereka abaikan sahaja modul yang telah guru-guru letakkan di pondok pengawal sekolah. Itulah antara halangannya,” katanya.

Aminuddin mengakui, impak PdPR mungkin tidak sebaik proses Pembelajaran dan Pengajaran (PdP) secara bersemuka, namun sekiranya isu PdPR secara dalam talian dan ‘real time’ dapat ditangani sepenuhnya, kesannya akan lebih positif.

Justeru, pihaknya berharap kerajaan dapat menyediakan peruntukan khas dalam belanjawan akan datang, bagi menyediakan peranti mudah alih seperti telefon pintar dan capaian internet yang baik.

“Penguasaan dan keupayaan melaksanakan dan mengikuti PdPR secara dalam talian sepenuhnya, akan lebih baik dengan syarat kena ada peranti dan capaian internet untuk sesuatu proses PdPR itu lengkap.

“Kita tidak tahu, mungkin pendidikan digital akan berterusan tahun hadapan, jadi kita harap ada peruntukan khas daripada kerajaan, untuk beri bantuan kepada pelajar yang kurang berkemampuan memiliki sekurang-kurangnya telefon pintar, bagi memastikan tidak ada pelajar yang tercicir daripada PdPR secara dalam talian,” katanya.

Katanya di samping itu, NUTP juga berharap agar ada inisiatif kepada guru-guru mungkin dalam bentuk rebat, untuk membolehkan mereka membeli komputer riba sebagai motivasi mereka meneruskan PdPR mengikut normal baharu, memandangkan selama ini mereka hanya menggunakan kemudahan sendiri.

Pada 17 Julai lalu, Kementerian Pendidikan (KPM) memaklumkan sesi persekolahan secara PdPR akan diteruskan sehingga 31 Ogos tahun ini, mengambil kira situasi semasa pandemik COVID-19 serta perbincangan bersama Kementerian Kesihatan (KKM) dan Majlis Keselamatan Negara (MKN).

KPM juga telah membuat ketetapan bahawa sekolah akan dibuka secara berperingkat untuk PdP bersemuka mulai 1 Sept, mengambil kira kadar vaksinasi yang melibatkan guru, pentadbir dan kakitangan sokongan.

Sehingga 16 Julai, seramai 253,366 orang guru dan pentadbir (61.30 peratus) serta 10,876 orang kakitangan sokongan (46.33 peratus), telah menerima sekurang-kurangnya satu dos vaksin. – Bernama


38 tanah runtuh termasuk 7 kritikal dikesan di Selangor

BANGI, 21 Jamadilawal 1443H, Ahad – Jabatan Mineral dan Geosains (JMG) mengenal pasti 38 kejadian tanah runtuh termasuk tujuh daripadanya adalah kritikal di Selangor.

Kawasan teruk tersebut ialah di Taman Nusa, Subang; Aparment Teratai, Selayang; Jalan Bunga Anggerik, Taman Dataran Ukay dan Jalan Melati 7, Taman Seri Melati.

Kampung Sepakat, Batu 16, Rawang; Jalan Haji Abdul Latif, Kampung Bukit Kapar dan Jalan 45B, Bukit D, Kampung Cheras Baru.

Exco Infrastruktur dan Pertanian Selangor, Izham Hashim dalam satu kenyataan memaklumkan, sehingga kini beberapa jalan utama masih ditutup berikutan terjejas akibat banjir.

“Sebanyak 284 jalan membabitkan Jalan Persekutuan dan Jalan Negeri di seluruh Selangor terjejas akibat banjir.

“Enam Jalan Persekutuan di Petaling, Sepang, Gombak, Hulu Langat dan Hulu Selangor masih ditutup termasuk lima Jalan Negeri di Kuala Selangor dan Hulu Langat,” katanya.


Normalisasi Israel: Arab Saudi tegas tak ikut jejak UAE

BERLIN, 1 Muharram 1441H, Khamis – Arab Saudi menegaskan, negara itu tidak akan mengikut jejak langkah Emiriah Arab Bersatu (UAE) yang mengadakan perjanjian normalisasi dengan negara haram Israel.

Keputusan berkenaan adalah muktamad sehingga negara Yahudi itu bersetuju menandatangani perjanjian damai yang diiktiraf Palestin.

Minggu lalu, Presiden Amerika Syarikat (AS), Donald Trump mengumumkan perjanjian antara Israel dan UAE untuk menormalkan hubungan.

UAE adalah negara Teluk pertama dan negara Arab ketiga yang membentuk hubungan diplomatik dengan Israel selepas Mesir dan Jordan.

Walaupun ada laporan mendakwa kesepakatan itu menghentikan rancangan Israel memperluaskan penjajahan di Tebing Barat, Perdana Menteri Israel, Benjamin Netanyahu mengesahkan komitmen Tel Aviv untuk meneruskannya.

Sementara itu, Menteri Luar Arab Saudi, Putera Faisal bin Farhan yang menerima tekanan dari AS menafikan negara itu akan mengikut langkah Abu Dhabi, selagi isu Palestin tidak diselesaikan.

Beliau berkata, keamanan perlu dicapai dengan penduduk Palestin berdasarkan prinsip perjanjian antarabangsa sebagai satu syarat menormalkan hubungan dengan Israel.

“Sejurus ia dicapai semua perkara adalah munasabah (dilakukan),” katanya ketika melakukan lawatan ke Berlin, Jerman.

Kenyataan itu adalah reaksi pertama negara beraja itu, sejak UAE mencapai persetujuan itu dengan Israel.

Pada masa sama, Putera Faisal mengulangi kritikannya terhadap rancangan biadab Israel bagi meluas dan menambah penempatan haram Yahudi di Tebing Barat yang didudukinya.

Beliau menyifatkannya sebagai haram, selain menegaskan bahawa tindakan itu menjejaskan penyelesaian dua buah negara dalam konflik Palestin. – Agensi


58 sekolah Palestin di dua wilayah berisiko dirobohkan

RAMALLAH, 7 Syawal 1444H, Jumaat – Wakil diplomat antarabangsa mengadakan lawatan ke sekolah Palestin di Tebing Barat yang kini berdepan risiko perobohan oleh pihak berkuasa Israel.

Konsulat Britain di Baitulmaqdis berkata, sekolah Jubbet Al-Dhib adalah antara 58 sekolah di wilayah Tebing Barat dan Baitulmaqdis yang berdepan risiko untuk dirobohkan.

Susulan lawatan itu, pihak konsulat meminta tentera pengganas Israel supaya membatalkan aktiviti perobohan di sekolah berkenaan bagi memastikan setiap pelajar terus mendapat akses kepada pendidikan.

Menurut delegasi Kesatuan Eropah (EU) ke Palestin, kira-kira 70 kanak-kanak tadika hingga gred empat berisiko terjejas dan dinafikan hak pendidikan sekiranya tindakan perobohan dirobohkan.

Katanya, aktiviti perobohan sekolah tidak sepatutnya berlaku, selain bimbang terhadap kesusahan berterusan yang dialami penduduk Palestin di wilayah itu.

Sementara itu, wakil Ireland di Ramallah menerusi ciapan di Twitter berkata, negara haram Israel perlu bertanggungjawab melindungi hak kanak-kanak Palestin dalam mendapatkan akses pendidikan yang sewajarnya.- Agensi


Zahid dilepas tanpa bebas 47 pertuduhan

KUALA LUMPUR, 18 Safar 1445H, Isnin – Mahkamah Tinggi di sini hari ini memutuskan untuk melepaskan tanpa membebaskan (DNAA) Timbalan Perdana Menteri, Datuk Seri Dr Ahmad Zahid Hamidi daripada semua 47 pertuduhan pecah amanah, rasuah, dan pengubahan wang haram yang berkaitan dengan dana Yayasan Akalbudi.

Hakim Datuk Collin Lawrence Sequerah membuat keputusan itu selepas membenarkan permohonan oleh Timbalan Pendakwa Raya, Datuk Mohd Dusuki Mokhtar untuk melepaskan tanpa membebaskan Ahmad Zahid, apabila pihak pendakwaan memutuskan untuk memberhentikan prosiding, kerana mereka berhasrat menyiasat kes itu dengan lebih mendalam.

“Mahkamah ini membuat keputusan untuk melepaskan tanpa membebaskan. Sebelum saya tangguhkan, saya ingin menyatakan di sini bahawa, apa sekalipun kuasa Peguam Negara di bawah Perkara 145 (3) Perlembagaan Persekutuan dan Seksyen 254 Kanun Acara Jenayah untuk memulakan dan menarik balik pertuduhan pada bila-bila masa sebelum penghakiman dibuat, tidak boleh dipersoalkan.

“Andainya pihak pendakwaan memutuskan dalam masa terdekat bahawa mereka tidak akan meneruskan pendakwaan, bahawa banyak masa kehakiman yang barharga akan terbuang di samping membazirkan banyak wang pembayar cukai, dan dengan ini, mahkamah ditangguhkan,” katanya.


Kebebasan bersuara dalam UMNO sudah mati: Noh Omar

BANGI, 24 Jamadilakhir 1444H, Selasa – Ibarat rumah siap, pahat berbunyi. Itulah perumpamaan yang boleh digambarkan terhadap keadaan UMNO pasca Perhimpunan Agung (PAU 2022), baru-baru ini.

Meskipun usul tambahan untuk tidak dipertandingkan jawatan Presiden dan Timbalan Presiden pada pemilihan akan datang sudah diluluskan, masih ramai akar umbi serta pimpinan UMNO tidak berpuas hati.

Keputusan itu juga tidak disokong Ahli Majlis Kerja Tertinggi UMNO, Tan Sri Noh Omar yang menganggap amalan demokrasi semakin mati di dalam parti berkenaan.

Beliau dalam kenyataan di Facebook kecewa apabila mengetahui terdapat wakil anak muda daripada Kelab-Kelab UMNO Luar Negara tidak dibenarkan berucap pada saat-saat akhir oleh pemimpin tertinggi UMNO ketika PAU 2022.

“Saya mendengar rintihan pelajar Malaysia dari Sheffield, United Kingdom yang pulang mewakili Kelab-Kelab UMNO Luar Negara di Perhimpunan Agung UMNO 2022 (PAU) yang berakhir pada 14 Januari 2023 yang lalu.

“Saudara Muhammad Iman Irfan bin Yahya merupakan pelajar dari luar negara yang telah disenaraikan sebagai pembahas Ucapan Dasar Presiden No.17 di PAU 2022 tetapi di saat-saat akhir telah tidak dibenarkan berucap oleh pemimpin tertinggi UMNO Malaysia,” katanya.

Noh percaya tindakan yang dikenakan ke atas Muhammad Iman itu adalah disebabkan tulisannya di media sosial yang dilihat sebagai pengkritik Presiden UMNO, Datuk Seri Ahmad Zahid Hamidi.

“Amat membimbangkan apabila anak-anak muda terutamanya pelajar-pelajar Malaysia di luar negara, yang ingin mendekati dan bersama parti UMNO, kini menjauhkan diri kerana melihat demokrasi semakin mati dalam UMNO.

“Bukan sahaja jawatan Presiden dan Timbalan Presiden tidak dibenarkan ditandingi tetapi pembahas-pembahas seperti Muhammad Iman yang pulang jauh dari United Kingdom telah disingkirkan dan dibuang daripada berucap di PAU 2022 kerana takut beliau mungkin akan mengkritik Presiden UMNO di dalam ucapannya,” katanya.

Bekas Pengerusi Perhubungan UMNO Selangor itu mendakwa, situasi itu jelas memperlihatkan bahawa bukan hanya demokrasi bahkan kebebasan bersuara juga telah mati di dalam UMNO.

“Kerana itulah ketika Usul Jawatan Presiden dan Timbalan Presiden di undi untuk tidak dipertandingkan, saya duduk dan tidak menyokong. Ini adalah kerana saya mahukan demokrasi subur di dalam UMNO.

“Kerana saya juga amat bimbang sekiranya demokrasi di dalam parti tidak dipertahankan, apabila tiba pilihan raya umum negara dan pilihan raya umum negeri Selangor nanti, hanya saluran 1 dan 2 sahaja yang akan mengundi UMNO-BN.

“Manakala saluran 4 dan 5, undi dari anak-anak muda akan menjauhkan diri dari Barisan Nasional dan UMNO,” katanya.


Gagal lagi kali ke-8, Lubnan masih tiada presiden

BEIRUT, 7 Jamadilawal 1444H, Jumaat – Kemelut pemilihan presiden di Lubnan masih menemukan jalan buntu selepas ahli Parlimen negara itu terus gagal mencapai kata sepakat dalam sidang pada Khamis.

Ini adalah percubaan kali kelapan, hanya kerana perbezaan ideologi politik – ia terus menghalang konsensus mengenai jawatan presiden baharu itu.

Sesi pengundian terbaharu pada Khamis dihadiri 111 daripada 128 ahli Parlimen.

Michel Moawad – calon yang disokong oleh parti Pasukan Lubnan – memperoleh 37 undi, jauh daripada jumlah yang diperlukan untuk memenangi pusingan pertama, manakala 52 lagi ahli Parlimen bersikap berkecuali.

Speaker Nabih Berri menetapkan sesi pengundian seterusnya pada 8 Disember ini.

Sesi sebelumnya diadakan secara mingguan di mana semua gagal bersetuju dengan calon presiden baharu.

Seorang calon memerlukan dua pertiga undi – 86 sokongan ahli Parlimen – untuk melepasi peringkat pertama, manakala majoriti mutlak diperlukan dalam pusingan berikutnya.

Bekas Presiden, Michel Aoun meninggalkan jawatan itu pada 31 Oktober selepas menamatkan penggal enam tahun tanpa ahli Parlimen bersetuju untuk pengganti.

Sejak 2019, Lubnan telah menghadapi krisis ekonomi yang melumpuhkan dan disifatkan Bank Dunia paling teruk dilihat pada zaman moden.

Negara itu tidak mempunyai kerajaan yang berfungsi sepenuhnya sejak Mei, dengan Perdana Menteri, Najib Mikati dan Kabinetnya mempunyai kuasa terhad berikutan status pentadbiran sementara mereka.- Agensi


KKM nafi saran warga emas tak keluar mengundi PRN Johor

KUALA LUMPUR, 4 Rejab 1443H, Ahad – Kementerian Kesihatan (KKM) hari ini menafikan telah mengeluarkan saranan hebahan kepada warga emas berumur lebih 60 tahun supaya tidak keluar mengundi pada Pilihan Raya Negeri Johor akan datang, seperti ditularkan di media sosial baru-baru ini.

Menurut hebahan palsu tersebut, kumpulan berkenaan disarankan agar berbuat demikian bagi mencegah penyebaran wabak COVID-19 dalam kalangan golongan warga emas.

Bagaimanapun, KKM memaklumkan pihaknya tidak pernah mengeluarkan saranan itu dan berharap orang ramai tidak menyebarkan maklumat palsu terbabit. – Bernama


Polis Israel tembak mati warga Arab berhampiran Tel Aviv

KAFR QASSEM, 29 Jamadilawal 1444H, Sabtu – Pihak berkuasa Israel menembak mati seorang warga Arab yang tinggal di negara haram itu selepas dia cuba melepaskan tembakan ke arah mereka.

Insiden pada Jumaat itu berlaku di Kafr Qassem, sebuah bandar Arab-Israel di pinggir Tel Aviv dan di luar Tebing Barat yang diduduki.

Menurut polis, individu berkenaan kemudian merempuh polis dengan keretanya.

Katanya, suspek sebelumnya menghubungi polis dengan alasan ‘kejadian ganas’ yang kemudian membawa mereka ke Kafr Qassem.

“Apabila polis tiba di lokasi kejadian dia berlari ke arah mereka dengan pistol dan kemudian masuk ke dalam keretanya serta merempuh mereka,” katanya.

Katanya lagi, tiga pegawai cedera sebelum menghalang suspek dengan tembakan.

Sementara itu, bapa saudara mangsa, Sobhi Bedir mendakwa anak buahnya tidak bersalah.

“Apabila polis membunuh seorang warga Palestin di Israel, mereka mengatakan dia pengganas atau merancang serangan,” katanya.

Keganasan telah meningkat di Tebing Barat sejak Mac apabila Israel memulakan serbuan hampir setiap hari berikutan beberapa siri serangan maut yang menyasarkan rakyat Palestin.

Menerusi satu kenyataan, bakal Perdana Menteri Israel, Benyamin Netanyahu memuji polis ‘yang kononnya bertindak secara profesional dan pantas untuk menghapuskan pengganas itu, dan mengelak serangan besar’.

Sekurang-kurangnya 150 rakyat Palestin terbunuh tahun ini di Israel, Tebing Barat yang diduduki dan Baitulmaqdis Timur.

Seramai 49 lagi rakyat Palestin terbunuh dalam pertempuran tiga hari antara pejuang Palestin di Semenanjung Gaza dan Israel pada Ogos lalu.

Menurut data Pertubuhan Bangsa-Bangsa Bersatu (PBB), 2022 merupakan tahun paling dahsyat sejak pemberontakan Palestin 2000-2005, yang dikenali sebagai Intifada Kedua. – Agensi


Rejim penjajah Israel tangkap pemimpin kanan Hamas

TEBING BARAT, 16 Safar 1442H, Ahad – Rejim penjajah Israel makin bertindak melampau apabila menangkap pemimpin kanan Pergerakan Perjuangan Islam Palestin (Hamas), Hassan Yousef, 65, di bandar Beitonya di Tebing Barat, tanpa alasan munasabah.

Sumber keselamatan Palestin mendedahkan, sebilangan besar pasukan pengganas Israel menyerbu kota itu dan memecah masuk rumah Yousef pada waktu Subuh, sebelum menangkap dan menghantarnya ke Penjara Ofer.

Yousef sebelum ini dibebaskan pada Julai 2020 setelah ditahan 15 bulan di penjara Israel.

Beliau yang juga Ahli Parlimen Palestin, pernah dipenjara 21 tahun – kebanyakannya berada dalam tahanan pentadbiran.

Pemimpin Hamas itu menderita beberapa penyakit kronik, termasuk darah tinggi dan diabetes dan memerlukan rawatan perubatan yang berterusan.

Rakyat Palestin mengecam penahanan Yousef, mereka dakwa beliau ditahan tanpa alasan selain untuk memenjarakannya dalam tahanan pentadbiran.

Setiausaha Jeneral Jawatankuasa Eksekutif Fatah, Jibril Rajoub memberitahu, negara haram Israel menahan Yousef bagi melemahkan usaha menyatukan rakyat Palestin dalam menghadapi ancaman Israel dan Amerika Syarikat yang menyasarkan perjuangan Palestin. – Agensi


Saingan tiga koalisi besar jadi tumpuan, jangkaan PH menang lebih tinggi

Oleh Ainul Illia Meor Suzurudin

BANGI, 5 Rabiulakhir 1443H, Rabu – Pilihan Raya Negeri (PRN) Melaka yang menjadi tumpuan seluruh negara ketika ini bakal menyaksikan keputusan menarik susulan pertembungan pelbagai penjuru di 28 kerusi Dewan Undangan Negeri (DUN).

Berlaku saingan enam penjuru di tiga kerusi DUN, manakala pertandingan lima penjuru di lima kerusi DUN.

Selain itu, pertandingan tiga penjuru pula membabitkan 11 kerusi DUN, manakala empat penjuru direkodkan di sembilan kerusi DUN.

PRN kali ini menunjukkan tiga koalisi utama – Barisan Nasional (BN), Pakatan Harapan (PH) dan Perikatan Nasional (PN) – meletakkan calon di semua 28 DUN, dan pada masa sama ramai calon Bebas masuk bertanding.

“Ini menunjukkan PRN Melaka mendapat perhatian ramai pihak, untuk melihat pilihan raya ini membawa matlamat kepada kepentingan mereka masing-masing,” kata penganalisis politik, Dr Mazlan Ali ketika dihubungi Ismaweb.net, hari ini.

Beliau berpandangan, PRN Melaka adalah satu medan pengukuran antara tiga koalisi besar.

“BN mungkin mahu menjadikan keputusan PRN Melaka ini sebagai penanda aras kepada prestasi mereka.

“Adakah kekalahan mereka pada Pilihan Raya Umum ke-14 (PRU14) dahulu bersifat sementara dan sama ada parti ini akan kembali mendapat sokongan rakyat.

“Gabungan PAS dan Bersatu juga menunjukkan bahawa mereka boleh memberi saingan kepada BN dan PH,” katanya.

Beliau berkata, sebarang keputusan daripada PRN ini boleh menjadi penanda aras kepada survival koalisi besar ini menjelang Pilihan Raya Umum ke-15 (PRU15).

Bagaimanapun, pertembungan mereka bakal menyaksikan keputusan yang menarik kerana sebahagian besar undi Melayu akan berpecah, katanya.

“Kawasan majoriti Cina mungkin juga akan boleh dikekalkan oleh DAP, MCA juga mungkin ada peluang. Tetapi di kawasan Melayu akan berlaku saingan berat antara tiga koalisi.

“Peluang agak terbuka kepada semua parti untuk menang, tetapi peluang kepada PH agak tinggi berbanding BN dan PN yang berada dalam satu Kerajaan Persekutuan tetapi menentang sesama sendiri,” katanya.

PRU14 menyaksikan kawasan bukan Melayu menjadi kekuatan PH.

PH bukan sahaja mengekalkan tujuh kerusi dimenangi ketika PRU13, malah berjaya merampas lapan DUN daripada BN; DUN Rembia, Durian Tunggal, Paya Rumput dan Telok Mas), tiga kerusi MCA (DUN Klebang, Bemban dan Machap Jaya) serta satu kerusi MIC (DUN Gadek).


Doktor di Britain mogok tiada kenaikan gaji

LONDON, 28 Zulhijjah 1444H, Isnin – Sekumpulan doktor kanan mengadakan mogok berikutan Persatuan Perubatan Perubatan British (BMA) menolak kenaikan gaji enam peratus yang diumumkan kerajaan, minggu lalu.

Pasukan doktor perunding dalam Perkhidmatan Kesihatan Kebangsaan (NHS) yang dibiayai awam Britain akan melakukan protes berkenaan pada 24 dan 25 Ogos depan.

Sebelum ini, mogok yang diumumkan pada 20 dan 21 Julai gagal apabila Perdana Menteri, Rushi Sunak menamatkan sepenuhnya kenaikan gaji dalam sektor perkhidmatan awam.

Sunak minggu lalu menyifatkan kenaikan gaji sektor awam sebagai penyelesaian terakhir, memberi amaran ia akan menelan belanja berbilion selain memerlukan pemotongan bajet lain.

Pengerusi Jawatankuasa BMA, Vishal Sharma berkata, kerajaan sekali lagi telah mengenakan pemotongan gaji yang kejam terhadap doktor perunding.

“Dalam menghadapi hasrat kerajaan untuk menurunkan nilai kepakaran perunding, kami telah ditinggalkan tanpa pilihan,” katanya.

Kadar inflasi Britain telah meningkat lebih setahun, memuncak melebihi 11 peratus, Oktober dan yang terbaru pada 8.7 peratus, Mei.

Mogok minggu ini akan menjadi yang pertama oleh perunding dalam pertikaian gaji semasa dan dijangka meletakkan NHS di bawah tekanan yang serius. – Agensi


Isu SJKC: Menteri pendidikan ‘bisu’ seolah timbalan lebih berkuasa

BANGI, 9 Ramadan 1442H, Rabu – Tindakan membisu Menteri Pendidikan terhadap isu pembinaan Sekolah Jenis Kebangsaan Cina (SJKC) Too Joon Hing di Bandar Kinrara, menunjukkan seolah-olah timbalannya lebih berkuasa.

Sebelum ini, Timbalan Menteri Pendidikan II, Senator Datuk Dr Mah Hang Soon membidas pihak yang mempertikaikan pembinaan SJKC baharu itu, selepas ia mendapat tentangan kebanyakan penduduk Bandar Kinrara – kawasan dipercayai majoriti Melayu.

Aktivis Ikatan Muslimin Malaysia (ISMA) Subang Jaya, Abdullah Ibn Khaldun berkata, selaku Menteri Pendidikan, Senator Datuk Dr Mohd Radzi Md Jidin sepatutnya bersuara dalam isu itu.

Bahkan, katanya, kerajaan juga harus mengutamakan sekolah kebangsaan yang lebih menepati keperluan semua kaum dan memupuk semangat perpaduan dalam kalangan murid.

“Kenyataan Timbalan Menteri Pendidikan II, Datuk Dr Mah Hang Soon yang masih mempertahankan pembinaan SJKC Too Joon Hing Bandar Kinrara, adalah sombong dan hanya menjaga kepentingan kaumnya sahaja.

“Sedangkan beliau sendiri menyedari bahawa kawasan tersebut merupakan majoriti masyarakat Melayu dan sudah semestinya tapak pembinaan yang asalnya untuk sekolah kebangsaan dikekalkan, bukan diganti dengan SJKC,” katanya dalam kenyataan, hari ini.

Justeru, beliau mengingatkan Hang Soon supaya tidak mengusik dan membina sekolah yang bertentangan dengan demografi masyarakat setempat.

Abdullah menegaskan, meskipun sudah ada beberapa sekolah kebangsaan di kawasan itu, realitinya anak-anak majoriti Melayu terpaksa berhimpit sehingga mempunyai 17 buah kelas.

“Perkara ini juga jelas akan membebankan pihak sekolah yang terpaksa menjaga murid-murid yang bilangannya ramai.

“Kembalikan status tanah untuk didirikan sekolah kebangsaan dan bukannya sekolah jenis kebangsaan.

“Jika dibiarkan perkara ini berlarutan boleh mengakibatkan jurang perpecahan kaum menjadi lebih luas,” katanya lagi.


Parti terbesar Maghribi bantah langkah normalisasi Israel

RABAT, 26 Rabiulakhir 1442H, Sabtu – Tatkala, Israel dan Yahudi Maghribi meraikan perjanjian untuk menormalkan hubungan antara kedua-dua negara, parti terbesar dalam kerajaan bertengkar berhubung tindakan yang dianggap sebagai pengkhianatan terhadap rakyat Palestin.

Bukan itu sahaja, perjanjian yang disokong Amerika Syarikat (AS) itu – pengumuman ‘normalisasi’ keempat yang membabitkan negara Arab dan negara penjajah Israel dalam beberapa bulan – juga mendapat kritikan Moscow.

Agensi berita RIA memetik Kementerian Luar Russia sebagai berkata, keputusan AS untuk mengiktiraf kedaulatan Maghribi adalah pelanggaran undang-undang antarabangsa.

Memenangi sokongan global berhubung tuntutannya ke atas Sahara Barat adalah matlamat dasar luar terpenting di Maghribi.

Negara itu juga sering mengambil sikap yang lebih terbuka terhadap Israel dan rakyatnya berketurunan Maghribi daripada negara-negara Arab yang lain.

Menteri Luar Maghribi, Nasser Bourita pada Khamis berkata, Raja Mohammed VI telah mengikuti perubahan AS di Sahara Barat selama tiga tahun, menjalin hubungan erat dengan menantu Trump dan penasihat kanan, Jared Kushner.

Sementara raja mempunyai kata putus mengenai polisi luar negeri, Parti Keadilan dan Pembangunan Islam (PJD) – yang memperoleh kerusi terbanyak dalam pilihan raya 2016 – tidak muncul sepenuhnya dalam pengumuman mengenai Israel.

Dalam perbahasan kelmarin setelah perjanjian itu diumumkan, perselisihan timbul di kalangan pemimpin kanan parti, kata seorang anggota yang hadir.

Hampir keesokkan hari, parti itu masih belum memberikan komen mengenai perjanjian itu, meskipun rakan gabungan utamanya menyambut baik langkah berkenaan.

Maghribi menjadi negara Arab keempat tahun ini yang menormalkan hubungan dengan Israel apabila Presiden Donald Trump memenuhi hasrat Maghribi selama puluhan tahun dengan menyokong kedaulatannya yang dipertikaikan di Sahara Barat.

Sebelum Maghribi, Emiriah Arab Bersatu (UAE), Bahrain dan Sudan sudah menandatangani perjanjian tajaan AS bagi memulihkan hubungan dengan Israel.

Selain itu, Mesir dan Jordan sudah menandatangani perjanjian damai dengan rejim berkenaan. – Agensi


Bersatu tolak kerjasama PH, tumpu usaha perkukuh PN

BANGI, 18 Rabiulawal 1444H, Sabtu – Parti Pribumi Bersatu Malaysia (Bersatu) membuat ketetapan untuk tidak bekerjasama dengan Pakatan Harapan (PH) bagi menghadapi Pilihan Raya Umum ke-15 (PRU15).

Dalam kenyataan hari ini, Presiden Bersatu, Tan Sri Muhyiddin Yassin berkata, parti itu juga mengambil maklum keputusan Majlis Presiden PH untuk tidak mengadakan kerjasama bersama parti berkenaan.

“Berhubung laporan mengenai kerjasama Bersatu dan PH, Bersatu membuat ketetapan untuk tidak mengadakan kerjasama dengan PH dalam menghadapi PRU15

“Bersatu akan menumpukan kepada usaha untuk memperkukuh Perikatan Nasional (PN) bersama PAS, GERAKAN, SAPP (Parti Maju Sabah) dan STAR (Parti Solidariti Tanah Airku) Sabah sebagai gabungan politik pelbagai kaum di negara ini yang berhasrat menawarkan kepimpinan bebas rasuah, cekap dan prihatin demi kemakmuran seluruh rakyat,” katanya.

Muhyiddin berkata, selaras demokrasi dan kebebasan rakyat untuk memilih, Bersatu bersedia untuk menghadapi pertandingan pelbagai penjuru pada PRU15 membabitkan PN, Barisan Nasional (BN), PH dan parti politik lain yang bertanding.

Sebelum ini, Presiden PKR, Datuk Seri Anwar Ibrahim berkata, beliau terbuka untuk bekerjasama dengan mana-mana pihak atau gabungan, asalkan berlandas prinsip tertentu, bukan hanya untuk menumbangkan UMNO dan BN semata-mata.

Bagaimanapun, Ketua Penerangan PKR, Fahmi Fadzil kemudiannya menjelaskan bahawa parti itu tidak berhasrat untuk bekerjasama dengan Gerakan Tanah Air (GTA) dan PN.

Bahkan Pengerusi DAP, Lim Guan Eng mengeluarkan kenyataan memaklumkan kerjasama dengan Muhyiddin atau PN hanya boleh dipertimbangkan sekiranya Majlis Presiden PH membatalkan keputusannya sebelum ini.

Beliau berkata, ia kerana Majlis Presiden PH sebelum ini sudah memutuskan untuk tidak bekerjasama dengan bekas Perdana Menteri itu atau gabungan yang dipimpinnya disebabkan peranannya sebagai ‘pengkhianat’ dalam Langkah Sheraton.


Aras sungai bahaya, penduduk di lima negeri diminta berwaspada

KUALA LUMPUR, 1 Jamadilakhir 1443H, Selasa – Jabatan Pengairan dan Saliran (JPS) menasihatkan penduduk di lima negeri iaitu Pahang, Selangor, Johor, Negeri Sembilan dan Melaka untuk berwaspada dan mematuhi arahan pihak berkuasa berikutan paras air sungai di beberapa kawasan berada pada tahap bahaya.

JPS dalam kenyataan hari ini memaklumkan, di Pahang, aras air Sungai Pahang di Kuala Sungai Chini, Pekan berada pada tahap bahaya dengan trend menaik manakala di Sungai Serting di Jambatan Padang Gudang, Bera juga di tahap bahaya namun pada trend air menurun.

Sementara itu, di Selangor, Sungai Bernam di Rimba KDR, Sabak Bernam juga berada pada aras bahaya dengan trend air meningkat.

JPS turut memaklumkan, di Johor, aras air Sungai Lenik di Ladang Chaah serta Sungai Segamat di Bandar Segamat, Segamat dan Sungai Tangkak di Kampung Seri Makmur, Tangkak berada pada aras bahaya dengan trend aras air menurun.

Bagi Negeri Sembilan, trend aras air Sungai Muar di Pekan Rompin, Jempol menurun namun tetap berada pada aras bahaya.

Pada masa sama, di Melaka, Sungai Kesang di Telok Rimba, Jasin berada pada aras bahaya namun tiada perubahan trend manakala Sungai Melaka di Batu Hampar, Melaka Tengah pula berada pada paras bahaya dengan trend air menaik.- Bernama


Isu Lahad Datu: Polis rekod keterangan Mohamaddin

KUALA LUMPUR, 12 Safar 1442H, Rabu – Polis Sabah akan merekodkan keterangan bekas Menteri Pelancongan, Seni dan Budaya Datuk Mohamaddin Ketapi berhubung dakwaannya bahawa pencerobohan Lahad Datu oleh pengganas Sulu adalah sandiwara, dalam masa terdekat.

Pengarah Jabatan Siasatan Jenayah (JSJ) Bukit Aman Datuk Huzir Mohamed berkata satu pasukan di bawah JSJ Sabah telah ditubuhkan untuk tujuan itu dan Mohamaddin bersetuju untuk diambil keterangan.

“Kami akan panggil beliau dalam masa terdekat dan keterangan mengenai perkara itu di Sabah dan bukan dipanggil ke Bukit Aman.

“Beliau (Mohamaddin) juga telah bersetuju bagi diambil keterangan mengenai kenyataan yang dibuatnya itu,” katanya dalam sidang media di Bukit Aman, di sini.

Sebelum ini, tular di media sosial satu video berdurasi seminit sembilan saat berkaitan ucapan Mohamaddin, yang menganggap peristiwa Lahad Datu itu, yang mengorbankan 10 anggota keselamatan, sebagai sandiwara.

Menteri Kanan Pertahanan Datuk Seri Ismail Sabri Yaakob dilaporkan berkata tuduhan itu merupakan penghinaan kepada pasukan keselamatan khususnya kepada 10 keluarga anggota keselamatan yang terkorban dalam peristiwa itu.

Panglima Angkatan Tentera Malaysia Jen Tan Sri Affendi Buang pula berkata kenyataan yang dikeluarkan ahli politik berkenaan adalah tidak bertanggungjawab dan memperlekeh tugas anggota tentera.

Sementara itu, Huzir berkata polis sedang memperkemaskan kertas siasatan berhubung Menteri Perusahaan Perladangan dan Komoditi Datuk Dr Mohd Khairuddin Aman Razali yang tidak mengikut arahan kuarantin COVID-19.

Huzir berkata kertas siasatan itu akan diperkemaskan berdasarkan arahan-arahan yang diberikan Jabatan Peguam Negara yang memulangkan semula kertas siasatan itu selepas ia dihantar kepada mereka.

“Kami akan hantar kembali kertas siasatan itu sejurus selesai diperkemaskan,” katanya.

Dalam perkembangan lain, Huzir berkata polis menukar klasifikasi kematian tiga beranak dalam kebakaran di Pangkalan Nelayan Sungai Tepa di Pulau Langkawi, Kedah tahun lepas daripada mati mengejut (SDR) kepada kes bunuh.

Beliau berkata penukaran itu ekoran siasatan pasukan bomba yang mendapati wujud unsur jenayah dalam kes berkenaan.

“Kes itu kini disiasat mengikut Seksyen 302 Kanun Keseksaan. Kes masih dalam siasatan dan tiada tangkapan suspek buat masa ini,” katanya.

Dalam kejadian pada 1 April tahun lepas, tiga sekeluarga maut selepas rumah mereka terbakar. Mereka yang maut dikenali sebagai Mohd Nahar Shuhaimi, 39, isterinya Noor Suhaila Hamat, 41, serta anak bongsu mereka Muhammad Nawfal, enam tahun. – Bernama


Hishammuddin kembali ketuai usaha berkaitan pengurusan pandemik di bawah MKN

KUALA LUMPUR, 24 Muharram 1443H, Khamis – Menteri Kanan Pertahanan, Datuk Seri Hishammuddin Tun Hussein kembali mengetuai usaha berkaitan pengurusan pandemik termasuk COVID-19 di bawah Majlis Keselamatan Negara (MKN).

Mengumumkan perkara itu, Hishammuddin berkata, pengesahan terhadap portfolio berkenaan yang sempat beliau galas selama beberapa minggu sebagai Menteri Kanan Luar Negeri sebelum ini, dibuat pada Sidang Khas MKN hari ini.

“Antara arahan utama yang diberikan oleh Perdana Menteri kepada saya sebentar tadi adalah untuk menilai dan memperkemas prosedur operasi standard (SOP) yang telah diumumkan sebelum ini dari semasa ke semasa.

“Saya percaya, ini merupakan kerja yang berterusan dan memerlukan pendekatan yang inklusif, dan saya sentiasa berbesar hati dan bersedia untuk membuka ruang kepada semua pihak termasuk rakyat bagi memberi pandangan serta maklum balas demi memenuhi kepentingan bersama,” katanya dalam sidang media khas di Kementerian Pertahanan di sini hari ini.

Beliau berkata, dalam usaha menuju ke arah fasa endemik bermula hujung Oktober ini, adalah amat penting untuk pendekatan secara menyeluruh dilaksanakan bagi menentukan SOP yang dapat melindungi nyawa serta kesihatan rakyat di samping memastikan pengukuhan ekonomi dan kesejahteraan rakyat.

Hishammuddin berkata, memandangkan kajian SOP dibuat secara segera dan berterusan, beliau mengajak rakyat untuk memberikan maklum balas serta kritikan dan idea konstruktif mengenai SOP COVID-19 kepada MKN atau terus kepadanya.

Beliau berkata, apa jua cadangan yang sampai kepadanya, akan dibawa ke Sidang Teknikal MKN dan akhirnya ke Sidang Khas MKN yang dipengerusikan Perdana Menteri untuk dinilai dan diperhalusi, sebelum dikemas kini sebagai SOP baharu.

“Kita ada banyak platform…MKN sendiri ada salurannya dan saya sendiri ada akaun Instagram, Facebook dan Twitter…anda boleh ciap (tweet) kepada saya pada bila-bila masa.

“Jadi, saya memberi peluang ini kepada anda untuk berbuat demikian kerana saya perlu akui kami tidak mempunyai monopoli untuk mengatakan apa yang kami lakukan adalah betul… harapan saya, perancangan kita selepas ini akan boleh terus ditambah baik,” katanya.

Hishammuddin juga berharap SOP seterusnya yang bakal diumumkan oleh kerajaan kelak lebih bersifat menyeluruh, untuk jangka masa panjang, mudah difahami serta paling penting dapat menjamin tiga tonggak utama iaitu, kesihatan, ekonomi dan kesejahteraan rakyat.

“Situasi sekarang sudah berbeza dengan tahun lepas… tahun ini kita sudah melaksanakan pemberian vaksin secara besar-besaran kepada rakyat yang mana Program Imunisasi COVID-19 Kebangsaan (PICK) juga menunjukkan perkembangan yang memberangsangkan.

“Maka sekiranya kita dapat membenarkan sedikit kelonggaran terhadap SOP dengan melihat kembali perkara-perkara yang risikonya tidak tinggi tanpa mengira Fasa Satu, Dua atau Tiga seperti dapat pergi ke taman, dapat makan di premis, ini selari dengan pertimbangan ekonomi dan kesihatan,” katanya.

Hishammuddin menegaskan, SOP-SOP yang diumumkan adalah bersandarkan amalan terbaik yang juga digunakan di seantero dunia.

“Sebagai bekas Menteri Luar Negeri, saya boleh sahkan tidak ada negara di luar sana terkecuali daripada memikirkan perkara terbaik merintis ke hadapan dalam memerangi COVID-19 namun tiada siapa boleh mendabik dada mengatakan mereka mempunyai formula yang terbaik untuk mengimbangi kesihatan, ekonomi dan kesejahteraan rakyat,” katanya. – Bernama


Strategi percepat pemulihan ekonomi antara isu di Dewan Rakyat

KUALA LUMPUR, 28 Syaaban 1444H, Selasa – Strategi mempercepat pemulihan ekonomi negara menjadi antara isu yang dibangkitkan pada Mesyuarat Dewan Rakyat hari ini.

Menurut Aturan Urusan Mesyuarat dalam laman rasmi Parlimen, Tan Sri Muhyiddin Yassin (PN-Pagoh) bertanyakan Menteri Ekonomi Rafizi Ramli berhubung strategi dan langkah yang akan diambil kerajaan untuk mempercepat pemulihan ekonomi negara, khususnya bagi memenuhi keperluan kumpulan rentan dan perusahaan mikro, kecil dan sederhana (PMKS), pada sesi soal jawab lisan.

Selain itu, Dr Kelvin Yii Lee Wuen (PH-Bandar Kuching) bertanyakan Perdana Menteri Datuk Seri Anwar Ibrahim mengenai perkembangan pindaan Seksyen 309 Kanun Keseksaan untuk menyahjenayah cubaan bunuh diri, bagi menangani peningkatan cubaan membunuh diri di seluruh negara.

Turut menarik perhatian, soalan Zulkifli Ismail (PN-Jasin) yang meminta Menteri Pendidikan Tinggi Datuk Seri Mohamed Khaled Nordin menyatakan sejauh manakah kementerian bersetuju menguatkuasakan Akta Bahasa Kebangsaan di institusi pengajian tinggi, terutama dalam sesi pengajaran dan pembelajaran.

Selesai sesi berkenaan, Mesyuarat Dewan Rakyat diteruskan dengan perbahasan dan penggulungan Rang Undang-Undang Perbekalan 2023 di peringkat jawatankuasa. – Bernama


Negara terus rekod kes sembuh tinggi melebihi kes baharu

KUALA LUMPUR, 11 Safar 1443H, Sabtu – Jumlah harian pesakit yang pulih daripada COVID-19 di Malaysia terus mengatasi jangkitan baharu apabila 17,205 kes pulih dilaporkan berbanding 15,549 kes baharu yang direkodkan setakat 12 tengah hari ini.

Ketua Pengarah Kesihatan Tan Sri Dr Noor Hisham Abdullah berkata perkembangan tersebut menjadikan jumlah kumulatif individu yang pulih daripada wabak tersebut kini seramai 1,840,453 orang.

Beliau berkata terdapat 1,165 pesakit sedang dirawat di unit rawatan rapi (ICU) merangkumi 888 kes disahkan COVID-19 manakala 277 kes disyaki, kemungkinan dan dalam siasatan.

“Sebanyak 689 kes memerlukan bantuan pernafasan melibatkan 401 kes positif sementara 288 kes disyaki, kemungkinan dan kes dalam siasatan,” katanya dalam kenyataan mengenai perkembangan COVID-19 hari ini.

Dr Noor Hisham berkata daripada jumlah kes baharu yang dilaporkan hari ini, 263 kes atau 1.7 peratus adalah kategori tiga (radang paru-paru), empat (perlu bantuan oksigen) dan lima (perlu bantuan pernafasan) manakala baki 15,286 kes atau 98.3 peratus dalam kategori satu (tidak bergejala) dan dua (bergejala ringan).

Beliau berkata daripada jumlah kes baharu itu juga, lima adalah kes import manakala 15,544 kes penularan dalam negara melibatkan 13,954 warganegara.

Beliau berkata 16 kluster baharu dikesan dalam tempoh 24 jam iaitu 10 kluster di tempat kerja, empat kluster komuniti dan dua kluster kumpulan berisiko tinggi.

Dr Noor Hisham berkata kadar kebolehjangkitan COVID-19 atau R-naught (Rt) di Malaysia semalam adalah 0.95 dengan semua negeri mencatat bacaan bawah 1.0 kecuali Sarawak yang mencatatkan nilai Rt paling tinggi iaitu 1.11 diikuti Terengganu (1.05), Perak dan Pahang (1.04), Johor (1.01) dan Pulau Pinang (1.00).

Data kematian pula akan dimuat naik dan dipaparkan menerusi laman GitHub dan laman sesawang COVIDNOW di https://covidnow.moh.gov.my.

Dalam perkembangan lain, Dr Noor Hisham berkata 2,507 individu telah disaring melalui Projek Rintis Gelembung Pelancongan Langkawi pada hari ini dan seorang didapati positif melalui ujian RTK-Ag (kendiri) di Lapangan Terbang Antarabangsa Kuala Lumpur (KLIA).

Beliau berkata 2,326 individu telah menjalani saringan di lapangan terbang manakala 181 lagi individu telah disaring di Jeti Kuala Perlis.

Bagi individu yang disahkan positif, beliau berkata kes berada dalam kategori satu dan telah diberikan perintah Pengawasan dan Pemerhatian di Rumah (HSO) untuk menjalani kuarantin di rumah selama tempoh 10 hari.

“Bagi jenis ujian yang dijalankan pula, 2,481 individu telah menjalani ujian COVID-19 iaitu 2,468 RTK-Ag dan 13 RT-PCR manakala 26 individu lagi adalah kanak-kanak berumur enam tahun dan ke bawah yang dikecualikan menjalani ujian COVID-19.

“Daripada 2,507 individu yang disaring tersebut, 2,506 individu telah diluluskan untuk meneruskan perjalanan ke Langkawi iaitu 2,325 melalui kapal terbang dan 181 melalui feri,” katanya. – Bernama


Kes pengubahan wang haram Ahmad Zahid sama seperti kes SRC Najib: Pendakwaan

KUALA LUMPUR, 29 Safar 1443H, Rabu – Pendakwaan dalam perbicaraan kes pengubahan wang haram Datuk Seri Dr Ahmad Zahid Hamidi di Mahkamah Tinggi di sini hari ini menyifatkan bahawa kes terhadap Presiden Umno itu adalah sama seperti kes Datuk Seri Najib Tun Razak yang membabitkan syarikat SRC International Sdn Bhd.

Timbalan Pendakwa Raya, Harris Ong Mohd Jeffery Ong berkata, ini kerana kedua-dua tertuduh gagal menentukan sama ada wang yang mereka terima sebagai ‘sumbangan’ adalah dari sumber yang sah atau sebaliknya.

Beliau turut membacakan sebahagian penghakiman dalam kes Najib yang menyaksikan bekas Perdana Menteri itu didapati bersalah atas pertuduhan melakukan pecah amanah jenayah, menyalahgunakan kedudukan dan pengubahan wang haram membabitkan RM42 juta dana SRC International.

Katanya, Hakim Mahkamah Tinggi Mohd Nazlan Mohd Ghazali telah memutuskan bahawa sukar untuk dipercayai bahawa Najib tidak tahu atau tidak mengesyaki bahawa wang yang didepositkan ke dalam akaun banknya adalah hasil aktiviti haram.

Harris Ong berkata, pertuduhan pengubahan wang haram terhadap Ahmad Zahid turut berkongsi fakta yang sama dengan kes Najib, contohnya berhubung pemindahan berjuta-juta ringgit daripada akaun Yayasan Akalbudi (YAB) ke akaun pemegang amanahnya iaitu Tetuan Lewis & Co.

Beliau berkata, tertuduh juga tidak pernah mengadu mengenai tindakan pengurup wang Omar Ali Abdullah yang menukarkan sejumlah RM7,511,250.20 kepada 35 keping cek.

Semalam, Harris Ong berhujah bahawa Omar Ali sebagai ejen, telah menerima arahan daripada Ahmad Zahid untuk menukarkan wang terbabit dalam bentuk cek dan selepas itu, menyerahkan cek terbabit kepada Tetuan Lewis & Co.

Beliau juga berkata, Ahmad Zahid mempunyai kuasa untuk mengurus dan memanfaatkan wang terbabit dengan membeli saham serta beberapa banglo di Country Height Kajang, Selangor.

“Yang Arif, tindakan membeli banglo terbabit tidak ada kena-mengena dengan amal jariah seperti yang didakwa oleh pembelaan.

“Tidak ada keterangan yang menunjukkan bahawa wang terbabit telah dibelanjakan untuk tujuan amal kecuali demi kepentingan tertuduh,” katanya ketika menyangkal hujah pembelaan berkaitan 27 pertuduhan pengubahan wang haram terhadap Ahmad Zahid di hadapan Hakim Collin Lawrence Sequerah.

Menyentuh penglibatan firma guaman yang digunakan untuk ‘mengubah wang’ terbabit, Timbalan Pendakwa Raya itu berkata ia adalah isu yang serius dan tidak hanya berlaku di negara ini.

Harris Ong berkata, pendakwaan telah mengemukakan bukti boleh dipercayai bagi setiap elemen dalam pertuduhan pengubahan wang haram yang tidak goyah meskipun ketika soalan balas.

“Keterangan secara langsung, berdasarkan keadaan persekitaran dan berdokumen yang dikemukakan dalam perbicaraan kes ini mewajarkan tertuduh diperintah membela diri atas semua pertuduhan pengubahan wang haram,” katanya.

Ahmad Zahid, 68, berdepan 47 pertuduhan iaitu 12 pertuduhan pecah amanah jenayah, lapan pertuduhan rasuah dan 27 pertuduhan pengubahan wang haram membabitkan berpuluh-puluh juta ringgit milik YAB.

Pendakwaan akan menyambung hujahnya pada 11 Oktober ini. – Bernama


Prestasi 100 hari menteri Kabinet belum cemerlang, masih banyak isu rakyat tak selesai

Oleh Athirah Huda Zalhe

BANGI, 20 Rabiulakhir 1443H, Khamis – Tempoh 100 hari untuk menteri-menteri Kabinet menunjukkan prestasi hampir pada kemuncak – sama ada benar-benar berjiwa rakyat atau sekadar lakonan untuk mengekalkan jawatan.

Bagi penganalisis politik, Prof Dr Nik Ahmad Kamal Nik Mahmood, prestasi 100 hari kerajaan pimpinan Datuk Seri Ismail Sabri setakat ini hanyalah sekadar memuaskan dan belum mencapai tahap cemerlang.

Beliau melihat pencapaian menteri dan kerajaan hanyalah sekadar memuaskan, selagi mana isu besar membabitkan rakyat tidak diselesaikan.

“Tidak dinafikan secara amnya, kerajaan sekarang sudah menjalankan tugas dengan baik. Cuma belum lagi mencapai sehingga tahap cemerlang.

“Bagaimanapun, kita tidak boleh menafikan banyak yang dibuat oleh kerajaan khususnya setelah proses pembentangan Bajet 2022 dengan perancangan oleh semua kementerian,” katanya kepada Ismaweb.net, hari ini.

Atas dasar itu, beliau menyarankan kepimpinan Perdana Menteri mengambil peluang menangani isu-isu utama berkaitan rakyat, khususnya kenaikan harga barang jika mahu mencapai prestasi memuaskan dan tidak dilabel sebagai kerajaan gagal.

Ini kerana, selain daripada kebajikan serta ekonomi rakyat, isu kenaikan harga barang utama seperti bahan mentah juga menjadi perhatian kebelakangan ini.

Sehubungan itu, menteri-menteri di bawah portfolio berkaitan digesa mengambil peluang sewajarnya dalam menangani isu berkenaan supaya prestasi 100 hari kerajaan boleh berada di tahap memuaskan.

Dr Nik Ahmad Kamal percaya kepimpinan Ismail Sabri sekarang banyak dibantu oleh keadaan politik yang stabil.

“Tiada isu-isu besar dalam parti komponen kerajaan, malah selepas PRN Melaka juga keadaan kembali pada normal dan kini memberi tumpuan pula untuk PRN Sarawak.

“Diharap selepas selesai PRN ini kerajaan lebih berusaha memastikan isu seperti ekonomi, keselesaan dan kebajikan dapat ditumpukan sepenuhnya,” katanya.

Melihat suasana politik yang stabil, beliau menjangkakan lebih banyak perancangan kerajaan seperti dibentangkan dalam belanjawan dapat diberi perhatian untuk dilaksanakan sebaiknya.

“Sekarang adalah waktu yang sesuai untuk tumpuan pada penambahbaikan ekonomi, selesaikan masalah pengangguran dan kenaikan harga barang. Saya kira itu perlu diberi tumpuan sepenuhnya.

“Jadi, kita boleh nilai apa yang telah dirancangkan sejak dilantik sebagai kerajaan sama ada ia dicapai atau tidak,” katanya.

Ismail Sabri sebelum ini mengumumkan menteri di 26 kementerian dan lima agensi di bawah Jabatan Perdana Menteri perlu membuktikan pencapaian awal mereka dalam tempoh 100 hari pertama memegang portfolio itu.

Perdana menteri itu berkata, prestasi menteri dan kementerian akan dinilai berdasarkan tiga elemen utama iaitu penilaian prestasi kementerian atau agensi, penilaian kempimpinan berdasarkan keberhasilan inisiatif serta penilaian persepsi awam terhadap ahli jemaah menteri dan kementerian atau agensi di bawah tanggungjawab mereka.


Polis tahan warga Arab Saudi bantu seludup masuk wartawan Israel ke Makkah

RIYADH, 23 Zulhijjah 1443H, Sabtu – Polis Arab Saudi mengumumkan penahanan seorang warganegara dan merujuknya ke Pendakwa Raya selepas didakwa memudahkan ketibaan seorang wartawan Israel-Amerika ke Makkah, tapak paling suci Islam di mana hanya orang Islam dibenarkan masuk.

Akhbar Arab Saudi melaporkan bahawa polis Makkah telah merujuk seorang warganegara kepada Pendakwa Raya, yang terlibat dalam memindahkan dan memudahkan kemasukan seorang wartawan (bukan Islam) yang memegang kerakyatan Amerika Syarikat (AS).

Memasuki kota Makkah melalui jalan dikhaskan untuk orang Islam adalah pelanggaran jelas undang-undang yang melarang masuk ke Makkah bagi orang bukan Islam.

Ia memberi amaran ‘mereka yang datang ke kerajaan mesti menghormati undang-undang dan mematuhi keperluan mereka, terutamanya berkenaan dengan Dua Masjid Suci dan tapak suci, dan bahawa sebarang pelanggaran seperti ini dianggap sebagai jenayah yang tidak akan diterima dan hukuman dikenakan kepada pelakunya berdasarkan peraturan berkaitan.’

Ahad lalu, saluran berita Israel 13 menyiarkan laporan oleh Gil Tamari, koresponden hal ehwal luar negerinya yang berkata, dia adalah orang pertama melengkapkan laporan berita dalam bahasa Ibrani di tapak paling suci Islam.

Pada awal laporannya yang disiarkan saluran itu, Tamari mengakui dia telah menyeludup masuk ke Makkah tanpa kebenaran pihak berkuasa Arab Saudi.

Dia berkata: “Kota ini ditutup kepada orang bukan Islam dan tidak mungkin untuk memasukinya.”

Tambahnya, pemandu yang membawanya ke sana tidak menyedari bahawa dia adalah warga Israel kerana mereka bercakap hanya dalam bahasa Inggeris.

Laporan dan video Tamari dalam pemanduan melalui Makkah berlaku beberapa hari selepas Presiden AS, Joe Biden mengambil penerbangan tanpa henti pertama dari negara haram Israel ke Arab Saudi.

Kerajaan Arab Saudi mengumumkan sehari sebelumnya bahawa ia membuka ruang udara kepada syarikat penerbangan dan penerbangan Israel dari Israel. – Agensi


JAIPk siasat dakwaan jualan ayam disembelih tak ikut syarak

BANGI, 7 Ramadan 1444H, Rabu – Walaupun tidak menerima aduan secara rasmi, Jabatan Agama Islam Perak (JAIPk) akan menjalankan siasatan menyeluruh berhubung dakwaan sebuah pasar raya di negeri itu, menjual ayam segar secara pembungkusan yang tidak disembelih mengikut hukum syarak.

Siasatan itu susulan dakwaan seorang pengguna Facebook (FB) menggunakan akaun Fathin Elida yang memuat naik hantaran di kumpulan FB ‘Anak Kuala Kangsar’ mengenai isu berkenaan, semalam.

Berdasarkan hantaran berserta gambar ayam segar dibungkus itu, pemilik akaun FB terbabit meminta pengguna lain membincangkan mengenai tindakan pekerja pasar raya yang sering berdalih apabila diminta memberikan kepala ayam segar ketika dibeli.

Malah, pengguna berkenaan mendakwa, terdapat kesan tebukan atau cucukan pada leher ayam yang dibelinya, sekali gus menyimpulkan penyembelihan ayam itu tidak halal.

Malah, pemilik akaun berkenaan turut mendakwa sudah cuba melaporkan hal itu kepada Kementerian Perdagangan Dalam Negeri dan Kos Sara Hidup (KPDN), tetapi tidak berjaya.

Pengarah JAIPk, Harith Fadzilah Abdul Halim berkata, siasatan itu akan tetap dijalankan Bahagian Pengurusan Halal JAIPk, meskipun hanya berdasarkan dakwaan di media sosial.

“Insya-Allah kita akan siasat. JAIPk akan tetap menyiasatnya kerana kita akan pastikan umat Islam makan hanya yang halal lagi toiyyiba,” katanya seperti dilapor Berita Harian (BH), hari ini.

Sementara itu, Pengarah Kementerian Perdagangan Dalam Negeri dan Kos Sara Hidup (KPDN) Perak, Datuk Kamalludin Ismail menjelaskan pihaknya belum menerima aduan rasmi berdasarkan sistem e-aduan KPDN setakat semalam.


Pemilihan PKR didakwa tak telus, dimanipulasi

KUALA LUMPUR, 30 Syawal 1443H, Selasa – Keputusan tidak rasmi pemilihan PKR perlu diaudit kerana terdapat banyak aduan dan bantahan daripada calon yang mendakwa ia telah ‘dimanipulasi’, kata Farhash Wafa Salvador Rizal Mubarak.

Farhash adalah bekas pembantu presiden PKR, Datuk Seri Anwar Ibrahim berkata, sistem pengundian dalam talian juga telah mendedahkan mekanisme yang cacat yang menimbulkan persoalan mengenai ketelusan.

Justeru, keputusan akan dibuat dalam tempoh seminggu oleh JPP PKR jika audit forensik pemilihan parti baru-baru ini diperlukan.

Ketua JPP, Dr Zaliha Mustafa berkata, beliau sedang berkomunikasi dengan Farhash berhubung aduannya mengenai keputusan pilihan raya tidak rasmi.

“Mereka meminta audit forensik dan itu adil bagi saya. Jadi, kita boleh pertimbangkan untuk menunjukkan integriti kita.

“Kami akan membuat keputusan secepat mungkin, ketika ini sedang melihat beberapa perkara lagi, seperti aduan.

“Kita akan buat keputusan dalam seminggu,” kata Dr Zaliha seperti dilapor akhbar tempatan.

Terdahulu, Farhash mengulangi gesaan untuk audit forensik dilaksanakan terhadap keputusan tidak rasmi pemilihan PKR, mendakwa terdapat banyak aduan dan bantahan daripada calon.

Farhash mendakwa keputusan itu dimanipulasi kerana proses pengiraan undi berlaku tanpa kehadiran pihak ketiga atau wakil calon.

Keputusan rasmi pemilihan parti akan diumumkan pada kongres PKR pada 25 dan 26 Jun ini.


Isu sekolah padat, pembinaan hospital selesai jika Pejuang menang di Kapar

Oleh Zuhayati Yazid

BANGI, 11 Rabiulakhir 1444H, Ahad – Isu pelajar padat dalam sesi persekolahan dan pembinaan hospital antara perkara utama akan diselesaikan sekiranya Calon Pejuang diberikan mandat di Parlimen Kapar.

Calon P109, Ustaz Mohd Pathan Hussin berkata, masalah pendidikan perlu diselesaikan segera bagi mengelakkan masalah sosial membabitkan remaja berlarutan.

“Kita maklum sekolah paling padat di Kapar dan saya berjanji sekiranya diberikan mandat perkara ini akan diselesaikan terlebih dahulu.

“Begitu juga dengan pembinaaan hospital khusus untuk penduduk Kapar, memandangkan kami telah di gula-gulakan selama ini. Kononnya akan ada sebuah hospital di kawasan ini, namun sayangnya janji itu tidak direalisasikan sehingga hari ini.

“Jadi, sekiranya Pejuang berjaya, kita akan berbincang dengan Kementerian Kesihatan (KKM) untuk mendapat dana dan peruntukan membina sebuah hospital di kawasan ini,” katanya ketika ditemui Ismaweb.net,

Mengulas lanjut, Mohd Pathan melahirkan keyakinan untuk mendapat tempat di Kapar memandangkan beliau mempunyai pengalaman bertanding pada Pilihan raya umum ke-14 (PRU14) sebelum ini.

“Sebagai anak jati Kapar, saya berikrar akan memberi bakti sepenuhnya berikutan faham dan tahu masalah sebenar di sini,” katanya lagi.

Beliau pada masa sama, menggesa anak muda menggunakan peluang yang diberikan untuk menunaikan tanggungjawab dan memilih pemimpin yang layak dan berwibawa.


Asalkan GTA ikut 25 tuntutan Melayu…

1. SAYA adalah aktivis undang-undang di alam maya dan alam nyata sejak tahun 2008.

2. Saya telah melalui banyak peristiwa perjuangan mendaulatkan Melayu dan Islam sejak  itu dan terlibat dalam banyak gerakan jalanan dengan tujuan memartabatkan Melayu dan Islam di Malaya.

3. Saya juga terlibat dalam beberapa kes Mahkamah melibatkan Melayu dan Islam dan sebaik mungkin saya menjalankan tanggungjawab fardhu kifayah berkenaan dalam serba kekurangan.

4. Saya telah mengarang 25 Tuntutan Melayu sejak tahun 2015 dan menuntut kesemua YAB Perdana Menteri sejak itu utk melaksanakan kesemua perkara berkaitan kepentingan Melayu Islam yang sememangnya telah terkandung dalam Perlembagaan Persekutuan, namun setakat ini tiada mana-mana kerajaan mampu untuk melaksanakannya.

5. Justeru, saya menerima tawaran Dato Paduka Ibrahim Ali untuk menjadi Naib Presiden Parti Bumiputera Perkasa Malaysia (PUTRA).

6. Perjuangan PUTRA adalah berlandaskan 25 Tuntutan Melayu berkenaan dan saya bebas menerapkan konsep Rasis Berperlembagaan setakat kemampuan dan kapasiti kecil saya dalam parti.

7. Saya turut terlibat dalam mesyuarat Ahli Dewan Tertinggi PUTRA ketika memutuskan untuk bergabung dengan beberapa parti Melayu lain dengan di pengerusikan oleh Tun Dr Mahathir Mohamad.

8. Saya tidak membantah cadangan tersebut asalkan prinsip tuntutan 25 Tuntutan Melayu berkenaan tidak di prejudiskan.

9. Selagi saya boleh bebas menjadi Rasis Berperlembagaan, saya tiada masalah untuk bersama dengan sesiapa pun atas gerakan apa pun.

10. Pasti akan ada yang meremehkan GTA ini tapi tak mengapa lah. Saya tak mahu berhujah panjang dengan mereka yang membantah. Bukan masa saya menambah musuh.

Jom jadi Rasis Berperlembagaan bersama saya

Salam hormat

Mohd Khairul Azam Bin Abdul Aziz
Naib Presiden Parti Bumiputera Perkasa Malaysia (PUTRA)

Artikel ini telah disiarkan terlebih dahulu oleh penulis di Facebook peribadinya, Buzze Azam


Agong titah perkasakan Mahkamah Syariah

BERA, 8 Rabiulawal 1445H, Ahad – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bertitah agar pengurusan Mahkamah Syariah termasuk kedudukan hakim dan peguam syarie perlu terus diperkasa dan ditambah baik bagi menambah kewibawaan sistem perundangan Islam di negara ini.

Selain itu, Seri Paduka Baginda bertitah Mahkamah Syariah juga mesti bijak menggunakan kuasa budi bicara dan sentiasa berlaku adil kepada semua pihak dalam membuat keputusan terutamanya di dalam menyelesaikan kes kekeluargaan dan jenayah syariah.

“Hakim-hakim syarie, pegawai mahkamah dan peguam syarie turut juga bertanggungjawab secara kolektif dalam memastikan prosiding mahkamah berjalan lancar.

“Saya berharap agar lebih  banyak usaha dilaksanakan dari semasa ke semasa untuk memperkasakan institusi Mahkamah Syariah dan institusi Agama Islam yang lain,” titah Seri Paduka Baginda.

Al-Sultan Abdullah bertitah demikian semasa menyempurnakan Majlis Perasmian Mahkamah Syariah Bera, yang turut menyaksikan keberangkatan paduka anakanda,  Pemangku Raja Pahang Tengku Hassanal Ibrahim Alam Shah, Tengku Panglima Raja Kol Tengku Amir Nasser Ibrahim Shah dan Tengku Arif Bendahara Tengku Muhammad Iskandar Ri’ayatuddin Shah.

Hadir sama Ketua Pengarah merangkap Ketua Hakim Syarie Jabatan Kehakiman Syariah Malaysia Datuk Mohd Amran Mat Zain, Ketua Hakim Syarie Pahang Datuk Abdul Walid Abu Hassan dan mantan Perdana Menteri yang juga Ahli Parlimen Bera Datuk Seri Ismail Sabri Yaakob.

Ketika bertitah, Al-Sultan Abdullah turut menyentuh mengenai Mahkamah Syariah yang merupakan institusi menegakkan keadilan berlandaskan perundangan Islam selain keberkesanan konsep Sulh atau pendamaian yang telah berupaya menyelesaikan kes kekeluargaan.

“Sebanyak 85 peratus daripada kes Sulh yang didaftarkan di mahkamah di seluruh negara sejak 2019 hingga 2022 telah berjaya diselesaikan secara damai menerusi prosiding Sulh tanpa proses perbicaraan,” titah Seri Paduka Baginda.

Menyentuh mengenai Mahkamah Syariah Bera yang telah siap dibina pada Jun 2016 dengan peruntukan sebanyak RM6.5 juta, Seri Paduka Baginda bertitah ia merupakan pengiktirafan kepada institusi Agama Islam dan bukti jelas kepada pembangunan syiar agama di Pahang.

“Majlis ini membawa pengertian yang bermakna kerana bangunan ini adalah merupakan mercu tanda kepada ketinggian institusi Mahkamah Syariah di negara ini. Saya percaya bangunan mahkamah di Bera ini bakal memainkan peranan besar dalam mentadbir undang-undang Islam khususnya di daerah ini,” titah Seri Paduka Baginda.

Sehubungan itu, Al-Sultan Abdullah menzahirkan penghargaan kepada Kerajaan Persekutuan dan negeri selain semua pihak yang terlibat dalam pembangunan Mahkamah Syariah itu. – Bernama


Suri rumah menangis didenda RM9,000 kerana hina Agong

KUALA LUMPUR, 24 Zulhijjah 1442H, Selasa – Seorang suri rumah yang didenda RM9,000 kerana membuat dan memulakan komunikasi jelik terhadap Yang di-Pertuan Agong melalui laman sosial Facebook miliknya, menangis di Mahkamah Sesyen di sini hari ini sambil mengakui perbuatannya itu adalah bodoh.

Hakim M. M Edwin Paramjothy menjatuhi hukuman itu ke atas Rosmawati Mohd Zain, 46, selepas dia mengaku bersalah membuat dan memulakan penghantaran komunikasi jelik sifatnya dengan niat untuk menganiayai orang lain, melalui Facebook menggunakan nama profil ‘Rosmawati Mohd Zain’ pada 7.06 malam, 25 Mei lepas.

Hantaran itu kemudian dibaca di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersial Bukit Aman, Wangsa Maju, di sini, pada 1.06 tengah hari, 1 Jun lepas.

Pertuduhan dilakukan mengikut Seksyen 233 (1) (a) Akta Komunikasi dan Multimedia 1998 dan boleh dihukum mengikut Seksyen 233 (3) akta sama, membawa hukuman denda maksimum RM50,000 atau penjara hingga setahun atau kedua-duanya dan boleh didenda selanjutnya RM1,000 bagi setiap hari kesalahan itu diteruskan selepas sabitan.

Mahkamah turut memerintahkan Rosmawati dipenjara enam bulan jika gagal membayar denda. Dia membayar denda berkenaan.

Ketika rayuan, Rosmawati yang tidak diwakili peguam memohon denda ringan atas alasan dia insaf dan menyesal dengan perbuatannya serta berjanji tidak akan mengulangi kesalahan sama.

“Saya seorang suri rumah dan mempunyai empat anak. Saya terlalu emosi waktu itu. Saya menyesal dan berjanji tidak akan meluah perasaan melalui Facebook. Saya akui, saya buat tindakan bodoh,” rayunya sambil menangis teresak-esak.

Timbalan Pendakwa Raya Noor Dayana Mohamad bagaimanapun memohon hukuman setimpal dikenakan supaya memberi pengajaran kepada tertuduh dan masyarakat.

“Kesalahan di bawah Seksyen 233 Akta Komunikasi dan Multimedia 1998 semakin berleluasa. Hari ini sahaja dua kes dituduh. Di dalam kes hari ini, tertuduh membuat hantaran jelik terhadap Yang di-Pertuan Agong iaitu individu yang paling dihormati dalam sistem Perlembagaan,” katanya. –


12,000 kekosongan kerja ditawarkan menerusi MyFutureJobs setakat 27 Ogos

ISKANDAR PUTERI, 29 Muharram 1443H, Selasa – Terdapat 12,000 kekosongan pekerjaan yang ditawarkan di seluruh Johor berdasarkan laman sesawang MyFutureJobs oleh Pertubuhan Keselamatan Sosial (Perkeso) setakat 27 Ogos lepas, persidangan Dewan Undangan Negeri (DUN) diberitahu pada Selasa.

Pengerusi Jawatankuasa Pelaburan, Pembangunan Usahawan dan Sumber Manusia negeri Datuk Mohd Izhar Ahmad berkata bagi Ogos sahaja, terdapat 9,931 kekosongan jawatan yang ditawarkan di seluruh negeri.

Beliau berkata daripada jumlah itu, sektor pembuatan menawarkan jumlah kekosongan pekerjaan tertinggi iaitu 2,697 kekosongan.

“Justeru, warga Johor yang masih berusaha mencari pekerjaan digesa supaya peka dan merebut peluang yang telah tersedia,” katanya ketika sesi penggulungan pada hari terakhir persidangan DUN Johor di Bangunan Sultan Ismail, Kota Iskandar, di sini.

Beliau berkata Perkeso turut melaksanakan inisiatif dan berperanan sebagai pangkalan data bagi pengumpulan maklumat serta pusat informasi berkaitan sektor modal insan seperti jumlah penawaran pekerjaan, perangkaan kehilangan dan penempatan pekerjaan.

“Berdasarkan rekod Perkeso negeri Johor, bilangan individu di negeri ini yang hilang pekerjaan bagi tempoh Januari hingga 13 Ogos, 2021 adalah 3,915 orang.

“Pembuatan merupakan sektor yang menyumbang jumlah kehilangan pekerjaan yang tinggi iaitu melibatkan 1,278 orang,” katanya.

Mengenai kadar pengangguran di Johor, Mohd Izhar berkata lanjutan Perintah Kawalan Pergerakan (PKP) pada awal 2021 telah menyebabkan sektor industri, perniagaan dan juga perkhidmatan mengalami sekatan operasi dan seterusnya menyumbang kepada pengurangan penggunaan serta pengambilan pekerja.

Ini ditunjukkan menerusi statistik bilangan yang bekerja susut sebanyak 0.12 peratus kepada 1.67 juta orang pada suku kedua 2021 daripada 1.87 juta orang pada tempoh yang sama 2020, katanya.

Mohd Izhar berkata komitmen tinggi kerajaan negeri dalam menjayakan Program Imunisasi COVID-19 Kebangsaan untuk mencapai imuniti kelompok dengan segera telah memberi harapan baharu dan kesan positif kepada kehidupan rakyat dan sosioekonomi negeri susulan pembukaan semula serta kebenaran kembali beroperasi bagi beberapa sektor ekonomi.

“Berdasarkan laporan Survei Tenaga Buruh, kadar pengangguran di Johor pada suku kedua tahun ini telah menurun kepada 3.8 peratus dengan jumlah warga yang menganggur sebanyak 67,800 orang daripada 81,200 orang yang direkodkan pada tempoh sama tahun lepas dengan kadar pengangguran 4.6 peratus,” katanya. – Bernama


PN Pahang sedia bincang RUU Anti Lompat Parti dengan MB

KUANTAN, 7 Ramadan 1444H, Rabu – Perikatan Nasional (PN) Pahang bersedia mengadakan perbincangan dengan kerajaan negeri berhubung Rang Undang-Undang (RUU) Anti Lompat Parti, sebelum dibentangkan pada persidangan Dewan Undangan Negeri (DUN) Mei ini.

Ketua Pembangkang DUN Pahang, Datuk Seri Tuan Ibrahim Tuan Man berkata, rundingan antara Menteri Besar, Datuk Seri Wan Rosdy Wan Ismail dan pembangkang perlu, bagi membolehkan pihaknya meneliti rang undang-undang itu.

“Saya memberi jaminan bahawa sebarang rang undang-undang yang membawa manfaat kepada kestabilan politik, kesejahteraan rakyat, dan pembangunan negeri akan mendapat sokongan penuh.

“Saya mencadangkan agar satu sesi taklimat dan perbincangan diadakan bersama pembangkang sebelum RUU Anti Lompat Parti dibentangkan pada sidang DUN akan datang,” katanya dalam satu kenyataan, hari ini.

Pada 27 Mac lalu, Wan Rosdy berkata, kerajaan negeri masih belum memutuskan perkara itu, namun bersedia mengadakan perbincangan dengan pembangkang sebelum membuat sebarang keputusan.

“Kalau kita bentangkan, maka kita kena dapatkan sekurang-kurangnya dua pertiga sokongan. Kerajaan (negeri) hari ini belum dapat dua pertiga.

“Jika mereka (pembangkang) bersetuju, kita akan bentangkan usul itu…. kita akan bincangkan,” jawab beliau ketika ditanya mengenai rang undang-undang anti lompat parti.

Sementara itu, Tuan Ibrahim yang juga ADUN Cheka mendakwa, Wan Rosdy mungkin bimbang terhadap sokongan pembangkang berhubung isu itu kerana beliau telah berlaku tidak adil kepada mereka.

“Beliau mungkin bimbang kerana kerajaan negeri tidak akan memperoleh majoriti dua pertiga tanpa sokongan pembangkang.

“Kerajaan (negeri) tidak menyalurkan peruntukan kepada wakil rakyat pembangkang yang dipilih oleh rakyat, dan ini adalah perkara yang tidak sepatutnya berlaku,” katanya.

Beliau berkata, langkah menyekat wakil rakyat pembangkang menggunakan kemudahan awam dan pertemuan dengan pegawai kerajaan negeri adalah antara beberapa isu yang tidak adil.

“Kami menggesa kerajaan menghormati keputusan rakyat dan melayan semua wakil rakyat secara adil,” katanya.

Pahang adalah antara negeri yang masih belum melaksanakan undang-undang anti lompat parti bagi ADUN sejak ia berkuat kuasa di peringkat Persekutuan pada 5 Oktober 2022.

Pada Pilihan Raya Umum ke-15 (PRU15) lalu, Barisan Nasional (BN) memperoleh 17 kerusi manakala Pakatan Harapan (PH) menang lapan kerusi dengan enam daripada DAP.

Perikatan Nasional pula memperoleh 17 kerusi, meninggalkan BN dan PH untuk membentuk kerajaan perpaduan Pahang. Terdapat 42 kerusi di DUN Pahang.


Israel serbu Tebing Barat, tembak mati remaja Palestin

BAITULMAQDIS, 5 Safar 1445H, Selasa – Seorang remaja Palestin terbunuh dalam serbuan dilakukan pasukan keselamatan Israel di sebuah bandar di utara Tebing Barat yang diduduki.

Kementerian Kesihatan Palestin mengesahkan kematian Othman Abu Kharj, 17, akibat ditembak di kepala ketika tentera pengganas Israel menyerbu bandar Zababdeh di selatan Jenin, awal pagi ini.

Serbuan itu dilakukan ketika pasukan keselamatan Israel masih mencari lelaki bersenjata Palestin yang didakwa melakukan tembakan di bandar Hawara sehingga mengakibatkan kematian dua beranak warga Israel pada Sabtu.

Dalam serbuan berasingan di wilayah sama, dua rakyat Palestin ditahan kerana disyaki menembak mati seorang peneroka haram Israel berhampiran Hebron di Tebing Barat, di mana keganasan meningkat sejak awal tahun ini.

Batsheva Nigri, 40, terbunuh pada pada Isnin selepas ditembak ketika menaiki kereta bersama anak perempuannya dan seorang lelaki berhampiran Hebron.

Tentera Israel mendakwa, anak perempuan Nigri tidak cedera, namun lelaki yang bersamanya dilaporkan kritikal.

Susulan serangan itu, dua penduduk Palestin di Hebron yang disyaki sebagai pelaku tembakan telah ditangkap selepas tentera pengganas Israel melakukan sekatan jalan raya di sekitar tempat kejadian dan memburu suspek secara besar-besaran.- Agensi


Korban gempa bumi Afghanistan kini 120 orang, 1,000 cedera

HERAT, 22 Rabiulawal 1445H, Ahad – Sekurang-kurangnya 120 orang terbunuh manakala kira-kira 1,000 lagi cedera apabila gempa bumi menggegarkan Herat, Afghanistan dan wilayah barat lain, Xinhua memetik seorang pegawai tempatan dari Herat memberitahu wartawan.

Kira-kira 1,000 orang yang cedera telah dibawa ke hospital di ibu negeri wilayah bandar Herat, kata pegawai itu, sambil menambah 12 kampung di daerah Zindajan dan Ghorian di Herat musnah akibat gempa bumi, kata pengarah wilayah Herat untuk Pihak Berkuasa Pengurusan Bencana Alam negara, Mawlawi Musa Ashari.

Menurut Pusat Rangkaian Gempa Bumi China, dua gempa bumi dengan magnitud 6.2 menggegarkan Afghanistan pada Sabtu.

Terdahulu, satu kenyataan dari Pihak Berkuasa Pengurusan Bencana Alam negara itu mengatakan 15 orang maut dan 40 cedera, tetapi penduduk tempatan percaya jumlah mangsa terbunuh mungkin lebih tinggi.

Kenyataan itu menambah bahawa angka kematian mungkin meningkat kerana tiada laporan diterima dari wilayah Badghis dan Farah.

Gempa bumi itu berlaku sekitar 11.10 waktu tempatan (0640 GMT), memaksa penduduk keluar dari rumah mereka, kata penduduk tempatan.

Banyak rumah telah rosak atau musnah sepenuhnya akibat gempa tersebut, menurut kenyataan itu.

Pasukan penyelamat telah dihantar ke kawasan yang terjejas, dan pegawai berkaitan telah diarahkan untuk menyelaraskan usaha dengan agensi bantuan untuk membekalkan bantuan kemanusiaan kepada mereka yang terjejas.


Kerajaan stabil perlu bebas kongkongan politik kepartian

BANGI, 9 Muharram 1443H, Rabu – Tidak mustahil kerajaan baharu yang bakal dibentuk mengalami nasib sama seperti Pakatan Harapan (PH) dan Perikatan Nasional (PN) jika hanya memperoleh sokongan majoriti tipis Ahli Dewan Rakyat.

PH sebelum ini hilang majoriti untuk membentuk Kerajaan Pusat susulan keputusan Parti Pribumi Bersatu Malaysia (Bersatu) dan 11 Ahli Parlimen PKR keluar gagasan itu.

Sementara kerajaan PN pula ‘tumbang’ selepas 15 Ahli Parlimen UMNO menarik sokongan kepada Tan Sri Muhyiddin Yassin dan cadangan kerjasama rentas parti yang dikemukakan beliau ditolak parti-parti pembangkang.

Berikutan itu, Timbalan Pengerusi PEMBELA, Datuk Zainul Rijal Abu Bakar berpandangan negara memerlukan kerajaan yang stabil dari segi sokongan.

“Kita perlukan sebuah kerajaan yang stabil.

“Jika Perdana Menteri baharu nanti setakat mempunyai kelebihan satu atau dua kerusi, malah jika sepuluh kerusi pun ia mungkin tidak stabil kerana berkemungkinan satu parti akan mengugut keluar kerajaan kerana tuntutan mereka tidak dipenuhi.

“Akibatnya kerajaan tersebut akan mengalami apa yang dialami oleh PN dan PH dahulu,” katanya menerusi hantaran di Facebook beliau hari ini.

Beliau turut berpendapat buat masa ini adalah lebih baik negara mempunyai sebuah kerajaan yang stabil bagi menumpukan kepada ‘peperangan’ yang sedang dihadapi iaitu memerangi COVID-19.

Pada masa sama, pembangunan ekonomi dan kesejahteraan rakyat dapat ditumpukan sepenuhnya.

“Bagaimana mahu mendapat kerajaan yang stabil tersebut? Kita perlu memikir cara atau solusi yang bebas dari kongkongan politik kepartian.

“Kerajaan hari ini sekurang-kurangnya untuk suatu tempoh tertentu, perlu diterajui oleh pakar-pakar bidang, teknokrat, agamawan ‘non-partisan’ dan orang yang berwibawa tanpa jalur politik,” katanya.


4,500 warga Palestin dipenjara Israel setakat Julai 2020

BAITULMAQDIS, 23 Zulhijjah 1441H, Khamis – Rejim pengganas Israel menahan 429 warga Palestin sepanjang bulan Julai di Tebing Barat dan Baitulmaqdis yang dijajah, termasuk 32 warga di bawah umur dan 10 orang wanita, menurut laporan disiapkan oleh kumpulan hak asasi yang didedahkan pada hari Rabu.

Laporan itu dikeluarkan oleh Jawatankuasa Tahanan dan Pembebasan dalam Pertubuhan Pembebasan Palestin, Kelab Tahanan Palestin, Persatuan Sokongan dan Hak Asasi Manusia Penjara Addameer dan Pusat Maklumat Wadi Hilweh.

Menurut laporan itu, pasukan penjajah Israel menahan 201 penduduk Palestin dari Baitulmaqdis yang dijajah, 13 dari Semenanjung Gaza yang diduduki dan yang lain ditangkap dari kawasan berlainan di seberang Tebing Barat.

Pada bulan Julai, laporan tersebut mengesahkan bahawa Israel mengeluarkan 98 perintah penahanan pentadbiran, termasuk 33 perintah baharu dan 65 perintah yang diperbaharui.

Kumpulan hak asasi menyatakan, jumlah tahanan Palestin di dalam penjara Israel mencapai 4,500 menjelang Julai 2020, termasuk 41 wanita, 160 kanak-kanak dan 360 di bawah tahanan pentadbiran.

Sementara itu, Pusat Maklumat Wadi Hilweh mendedahkan, penjajah Israel meningkatkan kempen penahanan di Baitulmaqdis menerusi 201 serbuan penahanan di mana 22 kanak-kanak di bawah umur 12 tahun ditahan.

Sehubungan itu, kumpulan hak asasi meminta Israel untuk membebaskan semua tahanan yang sakit, begitu juga wanita dan anak-anak.

Selain itu, mereka turut meminta Persatuan Palang Merah Antarabangsa untuk meningkatkan jumlah kakitangannya di wilayah yang diduduki untuk membantu keperluan mendesak tahanan dan keluarga mereka. – Agensi


Bangladesh rekod hampir 11,000 kes baharu COVID-19

DHAKA, 21 Jamadilakhir 1443H, Isnin – Bangladesh terus merekodkan peningkatan kes COVID-19 apabila hampir 11,000 jangkitan baharu dilaporkan pada Ahad, menurut Direktorat Perkhidmatan Kesihatan Awam.

Semalam, negara dengan populasi 165 juta penduduk itu mencatatkan 10,906 lagi kes jangkitan COVID-19 dan 14 kematian dalam tempoh 24 jam.

Setakat ini, Bangladesh merekodkan 1.65 juta kes dan lebih 28,200 kematian, menurut data rasmi.

Angka perkhidmatan kesihatan juga menunjukkan kes jangkitan COVID-19 meningkat kepada 63 peratus berbanding 50 peratus sepanjang minggu lalu.

Selain itu, 35 kes varian Omicron turut dilaporkan dalam tempoh 24 jam menjadikan keseluruhan kini meningkat kepada 99 kes.

Jurucakap Direktorat Perkhidmatan Kesihatan Awam, Nazmul Islam berkata, varian Omicron telah mula mendominasi kes virus di Bangladesh.

Katanya, 73 peratus pesakit dijangkiti Omicron mengalami hidung berair, sakit kepala (68 peratus), keletihan (64 peratus) dan batuk seperti influenza bermusim (44 peratus).

“Sekiranya kes terus meningkat, ia akan menyebabkan tekanan yang besar terhadap sistem kesihatan negara,” katanya yang turut menggesa orang ramai mematuhi garis panduan keselamatan kesihatan dan mendapatkan vaksin.

Sementara itu, Bahagian Kabinet memaklumkan bahawa semua pejabat kerajaan, badan berkanun dan swasta akan beroperasi pada kapasiti 50 peratus kakitangan selain menjalankan aktiviti secara atas talian.

Perintah baharu itu akan dilaksanakan bermula hari ini sehingga 6 Februari susulan peningkatan jangkitan COVID-19 di seluruh negara. – Agensi


Dua agensi KDN disiasat

BANGI, 14 Zulhijjah 1444H, Isnin – Siasatan sedang dijalankan terhadap dua agensi di bawah Kementerian Dalam Negeri (KDN) berhubung dakwaan penyalahgunaan kuasa dan budaya rasuah dalam kalangan pegawainya.

Perdana Menteri, Datuk Seri Anwar Ibrahim berkata, dua agensi tersebut adalah Jabatan Imigresen Malaysia (JIM) dan Jabatan Pendaftaran Negara (JPN).

Beliau berkata, ketika lawatannya ke Lapangan Terbang Antarabangsa Kuala Lumpur (Terminal 1 KLIA), masih ada segolongan kecil pegawai imigresen yang terbiasa dengan amalan dan sistem lama.

“Saya pergi dan merumuskan untuk mempertahankan integriti imigresen serta masih menekankan supaya tindakan segera dan keras diambil terhadap beberapa kelompok kecil yang selesa dengan cara lama,” katanya menerusi ucapan semasa Perhimpunan Bulanan warga Jabatan Perdana Menteri (JPM) di Putrajaya pada Isnin.

Situasi sama juga berlaku di JPN yang melibatkan segelintir pegawai meminta bayaran untuk mengeluarkan sijil kewarganegaraan, dakwanya.

“Semalam saya terima maklumat JPN disiasat. Kita memudahkan kepada orang yang layak mendapat kewarganegaraan dan sebagainya. Untuk mendapatkan sijil itu, lagi dikenakan bayaran,” katanya.

Beliau bertegas, walaupun kelompok itu kecil, tindakan segera harus diambil kerana kesalahannya merosakkan imej jabatan, penjawat awam dan pentadbiran

Anwar juga menzahirkan rasa kesal apabila mendapati hanya satu daripada tujuh mesin pengimbas Jabatan Kastam Diraja Malaysia (Kastam) di Terminal 1 yang berfungsi.

“Kebetulan saya Menteri Kewangan dan Kastam di bawah tanggungjawab saya tetapi tak akan hendak tunggu menteri turun baru tahu yang mana rosak?” soalnya.

Tegas beliau, kelemahan penyampaian maklumat di peringkat bawahan kepada pihak atasan juga perlu diperbaiki.

Menurutnya, kelulusan segera boleh dibuat sekiranya kos mesin pengimbas tersebut sekitar jutaan ringgit.

“Saya percaya Ketua Pengarah Perkhidmatan Awam (KPPA) dan Suruhanjaya Pencegahan Rasuah Malaysia (SPRM) akan menyiasat semata-mata kerana saya memberi kelulusan segera.

“Keadaan itu mendesak. Mesin pengimbas rosak. Bayangkan tujuh buah sudah lama rosak sejak beberapa tahun lalu,” katanya.

Baru-baru ini, Anwar mengadakan lawatan mengejut ke Terminal 1 KLIA dan merumuskan pengoperasian imigresen dan kastam berada dalam keadaan terkawal.

Beliau juga menyatakan beberapa permasalahan yang ada akan disusuli dengan siasatan bagi penambahbaikan dan tindakan sewajarnya.


Tragedi MH17: Dewan Rakyat ucap takziah kepada ahli keluarga penumpang, kru

KUALA LUMPUR, 18 Zulhijjah 1443H, Isnin – Dewan Rakyat hari ini merakam ucapan takziah kepada ahli keluarga penumpang dan anak kapal pesawat Malaysia Airlines penerbangan MH17 yang ditembak jatuh di Ukraine pada 17 Julai 2014.

Tragedi itu genap lapan tahun semalam.

Yang Dipertua Dewan Rakyat Tan Sri Azhar Azizan Harun menyatakan perkara itu sebelum sesi soal jawab bermula.

“Saya dan semua Ahli-Ahli Dewan Rakyat (Parlimen) amat bersedih dengan insiden itu dan dengan demikian melahirkan rasa simpati yang tidak terhingga kepada keluarga penumpang dan sahabat handai serta anak-anak kapal MH17.

“Saya berdoa agar keluarga penumpang dan anak-anak kapal pesawat itu kekal tabah dan cekal dalam mengharungi dugaan ini. Saya bagi pihak Ahli-Ahli Dewan Rakyat dan Parlimen seluruhnya merakamkan ucapan takziah kepada semua keluarga penumpang dan anak-anak kapal pesawat MH17,” katanya.

Beliau kemudiannya menjemput semua Ahli Parlimen untuk bangun, dengan yang beragama Islam diminta membaca surah al-Fatihah manakala bukan beragama Islam bertafakur selama satu minit.

Pesawat Boeing 777 itu dalam perjalanan dari Amsterdam, Belanda ke Kuala Lumpur apabila ditembak jatuh di bahagian timur Ukraine, mengorbankan 298 penumpang termasuk kru pesawat itu.

Terdahulu, Azhar berkata Malaysia berada dalam fasa ‘Peralihan ke Endemik’ dan penekanan terus diberi kepada usaha-usaha menangani risiko penularan COVID-19 dengan mengambil langkah-langkah kesihatan awam yang sewajarnya.

“Bagi memastikan Mesyuarat Kedua Penggal Kelima Parlimen Keempat Belas ini dapat dilaksanakan dalam keadaan lancar dan selamat, surat edaran prosedur operasi standard (SOP) MySOP dan Garis Panduan Kemasukan Ahli Parlimen dan Pegawai Pengiring telah diedarkan di atas meja Ahli-Ahli Yang Berhormat,” katanya.

Azhar berkata langkah-langkah sama turut diambil seperti yang dimaklumkan pada 14 Sept tahun lepas untuk meningkatkan kualiti udara dalaman bagi membasmi virus COVID-19. – Bernama


Tak mustahil GTA buat kejutan di Terengganu

KUALA TERENGGANU, 8 Rabiulakhir 1444H, Khamis – Keputusan Gerakan Tanah Air (GTA) untuk bertanding di Terengganu pada Pilihan Raya Umum ke-15 (PRU15) bukan sekadar ‘watak tempelan’ atau mencuba nasib, kata Ketua Parti Pejuang Tanah Air (Pejuang) negeri, Datuk Wan Nazari Wan Jusoh.

Sebaliknya, beliau berkata GTA Terengganu menyasarkan kemenangan di beberapa Parlimen dengan mempertaruhkan lapan calon terdiri daripada golongan profesional dan usahawan.

Menurut beliau, dalam suasana politik yang tidak menentu hari ini, tidak mustahil GTA mampu melakukan kejutan di Terengganu biarpun pada dasarnya negeri itu didominasi oleh PAS dan UMNO.

“Fikiran rakyat Terengganu didoktrin dengan dua parti ini. Jadi GTA hadir sebagai pilihan kepada pengundi muda yang menguasai 50 hingga 60 peratus daripada senarai pengundi.

“Kehadiran kita (GTA) bukan sekadar ‘test market’ (pasaran ujian), tetapi untuk ambil alih beberapa Parlimen daripada tangan PAS dan UMNO,” katanya ketika ditemui pada majlis mengisi borang pencalonan PRU15 di pejabatnya di sini, hari ini.

Menurut  Wan Nazari, seperti parti politik lain, pihaknya akan menggunakan media sosial sebagai platform utama untuk menarik sokongan pengundi muda di negeri ini.

Selain itu, katanya edaran risalah juga akan dilakukan ke semua pelosok daerah sebagai inisiatif memperkenalkan calon dalam tempoh berbaki lebih kurang dua minggu sebelum hari pengundian 19 November ini.

GTA akan bertanding di semua lapan kerusi Parlimen Terengganu dengan empat daripada calon iaitu Datuk Wan Nazari Wan Jusoh (Besut), Wan Adnan Wan Ali (Setiu), Rosli Ab Ghani (Kemaman) dan calon paling muda, Nor Aisah Ab Ghani (Dungun) adalah daripada parti Pejuang.

Empat lagi calon, Azaha Wahid (Kuala Nerus), Mohamad Abu Bakar Muda (Kuala Terengganu), Zarawi Sulong (Marang) dan Mohd Khadri Abdullah (Hulu Terengganu) daripada Parti Bumiputera Perkasa Malaysia (PUTRA). – Bernama


Kerajaan digesa ambil tindakan punca sebenar banjir: CAP

GEORGETOWN, 2 Jamadilakhir 1442H, Jumaat – Kerajaan digesa mengambil tindakan ke atas punca sebenar kejadian banjir di negara ini serta tidak lagi berdolak-dalih dengan memberi alasan fenomena hujan luar biasa menjadi penyebab berlakunya masalah tersebut.

Presiden Persatuan Pengguna Pulau Pinang (CAP), Mohideen Abdul Kader berkata, pihaknya kesal kerana walaupun ancaman banjir semakin serius, namun punca-punca kejadian itu masih gagal ditangani dengan berkesan.

“Kerajaan sepatutnya bukan hanya mengambil tindakan bagi mengatasi masalah yang sedang berlaku, tetapi perlu memberi perhatian utama kepada puncanya dengan memastikan perancangan fizikal yang cekap serta menguatkuasakan undang-undang dan peraturan yang ada dengan tegas,” katanya dalam satu kenyataan, hari ini.

Dalam pada itu, Mohideen berkata, sejak lebih 10 tahun lalu, tinjauan CAP mendapati aktiviti pembalakan tidak terkawal, kerja-kerja pengambilan pasir dan kemusnahan hutan secara berleluasa serta pelaksanaan projek pembangunan tidak dirancang dengan teliti menjadi punca utama kejadian banjir.

“Banyak kawasan tadahan dan takungan air termasuk paya gambut di negara ini terancam dan berlaku kejadian hakisan serta mendapan lumpur sehingga menjejaskan sistem saliran, sungai, tasik dan empangan,” katanya

Berikutan itu, beliau menggesa adanya tindakan bersepadu antara semua jabatan dan agensi yang terlibat dilaksanakan segera bagi menangani masalah banjir.

Katanya, kerajaan juga harus mempertimbangkan impak perubahan iklim kerana akan membawa kepada peningkatan kekerapan dan intensiti kejadian cuaca ekstrem seperti ribut dan banjir.

“CAP bimbang jika ancaman banjir seperti ini berterusan, bukan saja menjejaskan ekonomi negara, malah sektor pertanian yang merupakan nadi kehidupan rakyat.

“Kita juga menuntut tindakan tegas diambil terhadap pegawai-pegawai dan pihak politik yang terlibat di dalam rasuah dan penyalahgunaan kuasa dalam meluluskan aktiviti-aktiviti yang merosakkan bukit, kawasan tadahan air dan sungai,” katanya.


Bumi Gaza terus jadi saksi pertumpahan darah Palestin

GAZA, 10 Muharram 1444H, Isnin – Bumi Semenanjung Gaza terus menjadi saksi pertumpahan darah rakyat Palestin dalam serangan ganas rejim Israel malam tadi.

12 lagi rakyat Palestin terbunuh dalam serangan udara berterusan pengganas Israel di Semenanjung Gaza menjadikan jumlah korban kini mencecah 43 orang.

Kementerian Kesihatan Palestin berkata, pesawat perang Israel menyerang tanah perkuburan di Jabaliya utara Semenanjung Gaza, perhimpunan rakyat di bandar Gaza dan sebuah rumah di timur Bureij tengah wilayah itu.

Menurut laporan, lima termasuk kanak-kanak terbunuh apabila peluru berpandu mengenai tanah perkuburan, tiga lagi terkorban di bandar Gaza, tiga maut di al-Bureij dan seorang meninggal dunia di Jabaliya.

Daripada 43 rakyat Palestin yang terbunuh setakat tiga hari serangan ganas Israel di Gaza, 15 adalah kanak-kanak dan empat wanita, manakala lebih 310 orang cedera.

Peningkatan jumlah kematian itu berlaku ketika Mesir mengetuai usaha untuk mengadakan gencatan senjata yang berlangsung malam tadi.-  Agensi

Berita berkaitan;


Hentikan ‘black economy’, dana haram untuk parti politik lindung jenayah

Oleh Ainul Illia Meor Suzurudin

BANGI, 19 Rabiulakhir 1444H, Selasa – Mana-mana parti sememangnya memerlukan dana besar bagi memastikan kelangsungannya dalam arena politik, namun yang menjadi isu adalah ketelusan sumber dana yang diperolehi.

Bekas Ketua Polis Negara, Tan Sri Musa Hassan berkata, sebagai sebuah negara yang mahukan perubahan, dana yang diterima sesebuah parti politik sewajarnya diisytiharkan.

“Setiap parti apabila nak gerakkan aktiviti politik, mereka perlukan dana yang agak besar sebab nak beri pada penyokong, nak buat benda strategik pun perlukan kewangan.

“Mana-mana negara pun sama, perlukan dana politik, perlukan wang. Tapi negara lain lebih terbuka, mereka umum, berapa dana ini akan digunakan untuk apa, dan apa yang akan mereka lakukan untuk orang ramai.

“Kerana jika dana ini tak diumumkan secara terbuka, ia akan datangkan masalah,” katanya dalam program Dimensi, yang disiarkan di TV Pertiwi, hari ini.

Apabila sesebuah parti menyatakan mereka memerlukan dana, ramai yang akan memberikannya, kata Musa.

Ia juga termasuk dana daripada kalangan pihak ekonomi gelap atau ‘black economy’ yang mahu aktiviti haram mereka dilindungi.

“Ramai yang akan sokong, tetapi yang kita takut ialah black economy, wang-wang haram yang dilakukan oleh kegiatan jenayah seperti pengedaran dadah dan lain-lain.

“Jika mereka beri juga kewangan pada parti politik, parti politik ini juga perlu menjaga mereka – apabila jadi kerajaan.

“Ini mendatangkan masalah kepada negara kerana banyaklah kegiatan haram yang boleh dilakukan dalam negara tersebut. Kerana mereka dah beri dana, jadi mereka perlu dijaga oleh pemimpin politik tadi,” jelasnya.

Menurutnya, perkara ini patut dihentikan kerana dana yang diperoleh adalah daripada sumber haram dan salah di sisi undang-undang.

Ia juga akan menjerumuskan sesebuah parti politik itu kepada aktiviti pengubahan wang haram, katanya lagi.

“Jika parti politik kita terlibat, negara kita boleh rosak. Dengan politik wang juga boleh kekalkan seseorang menjadi calon, kerana banyak duit.

“Tiap-tiap pilihan raya dia akan tabur duit, jadi dia akan sentiasa dipilih untuk memimpin negara tersebut. Ada juga yang memang dah terlibat dalam jenayah tetapi terlibat juga dalam politik lalu jadi wakil rakyat.

“Dan kes-kes mereka ditarik balik jika ada kes mahkamah. Jadi ini sesuatu yang tidak baik buat negara.

“Kalau mereka dipilih menjadi wakil rakyat tetapi ada kes tertentu yang belum diselesaikan, akan datangkan masalah pada imej negara dan ia seolah-olah negara ini tidak hormat perundangan,” katanya.

Justeru, Musa berpandangan, apabila seseorang ingin menjadi calon dalam pilihan raya, amat penting untuk latar belakangnya disemak agar tidak terlibat dalam sebarang kes jenayah.

“Sepatutnya mereka juga dianggap sebahagian penjawat awam. Perlu patuhi peraturan disiplin. Kita juga patut boleh tentukan apabila dia ada kes mahkamah, dia tak boleh bertanding.

“Kerana bimbang apabila dia diberi jawatan apa jadi kes tu? Dikuburkan? Bermakna dia tidak menghormati undang-undang,” katanya.


Seorang doktor antara 6 ditahan edar dadah

KUALA LUMPUR, 18 Ramadan 1442H, Jumaat – Polis menahan enam lelaki termasuk seorang doktor hospital kerajaan di Selangor yang disyaki terlibat dalam sindiket pengedaran dadah, selepas menyerbu sebuah rumah di Taman Sri Manja, Petaling Jaya, di sini, semalam.

Ketua Polis Daerah Petaling Jaya ACP Mohamad Fakhrudin Abdul Hamid berkata pihaknya turut menemukan 11 paket plastik lutsinar berisi ketulan mampat daun kering disyaki ganja seberat 1,913 gram dianggarkan bernilai RM4,900, di samping wang tunai RM1,450 dalam serbuan itu.

Beliau berkata kesemua mereka yang berumur antara 26 dan 30 tahun itu ditahan reman selama tujuh hari dan kes disiasat di bawah Seksyen 39B Akta Dadah Berbahaya 1952.

“Dalam serbuan itu juga polis merampas empat kereta terdiri daripada Honda City, Perodua Viva, Perodua Myvi, Mitsubishi Triton dan sebuah motosikal jenis Yamaha Nouvo LC, semuanya dianggar bernilai RM139,500,” katanya dalam kenyataan malam ini.

“Hasil ujian saringan awal yang dijalankan, lima daripada suspek positif dadah dan kesemua mereka tidak mempunyai rekod jenayah lampau,” tambahnya. – Bernama


Keputusan bersejarah, kes berprofil tinggi warnai kalendar kehakiman 2021

Oleh Nor Fariza Mohd Razhi & N.Sevagamy

KUALA LUMPUR, 22 Jamadilawal 1443H, lsnin – Tahun 2021 menyaksikan momen penting dalam badan kehakiman Malaysia dan perhatian semua pihak sama ada di peringkat antarabangsa mahupun domestik tertumpu kepada mahkamah apabila beberapa keputusan yang disifatkan sebagai mengejutkan telah dibuat dalam kes bersejarah serta berprofil tinggi membabitkan pemimpin negara termasuk bekas Perdana Menteri, Datuk Seri Najib Tun Razak.

Keputusan mahkamah yang menjadi tumpuan serta bualan ramai termasuk kes berkepentingan awam seperti isu kewarganegaraan, Undi18, pengubahan wang haram, rasuah dan pecah amanah jenayah yang dikaitkan dengan beberapa tokoh penting di negara ini.

Pada 8 Disember, Mahkamah Rayuan mengekalkan sabitan dan hukuman penjara 12 tahun serta denda RM210 juta ke atas Najib, 68, kerana menyeleweng RM42 juta dana SRC International Sdn Bhd selepas menolak rayuan beliau untuk mengetepikan keputusan Mahkamah Tinggi Kuala Lumpur bertarikh 28 Julai 2020.

Pasukan pembelaan Ahli Parlimen Pekan itu kemudian bertindak pantas memfailkan rayuan kepada Mahkamah Persekutuan, venue terakhir dalam usaha mengubah keputusan tersebut pada hari yang sama.

Datuk Abdul Karim Abdul Jalil, yang mengetuai panel tiga hakim Mahkamah Rayuan, dalam penghakiman setebal 308 halaman dengan lantang menyelar dan mengkritik perlakuan Najib dalam kes itu selepas memutuskan bahawa beliau tidak boleh dikatakan sebagai berkhidmat demi kepentingan negara kerana perbuatannya ternyata telah memalukan negara.

Keputusan bersejarah paling mengejutkan namun pada masa yang sama tetap mengujakan banyak pihak ialah apabila Mahkamah Tinggi Kuching di Sarawak pada 3 September memerintahkan Suruhanjaya Pilihan Raya dan kerajaan melaksanakan Undi18 menjelang 31 Disember ini.

Penganalisis menyifatkan keputusan itu sebagai bakal merubah landskap politik negara dengan kehadiran kira-kira 4 juta pengundi baharu pada Pilihan Raya Umum ke-15 yang dijangka berlangsung selepas pertengahan tahun 2022.

Pesuruhjaya Kehakiman, Alexander Siew How Wai membuat keputusan itu selepas membenarkan semakan kehakiman oleh lima belia yang memohon agar pindaan Perlembagaan Persekutuan bagi menurunkan umur minimum mengundi daripada 21 kepada 18 tahun dikuatkuasakan dengan segera.

Susulan itu, Warta Kerajaan Persekutuan bertarikh 1 Disember yang dikeluarkan oleh Jabatan Peguam Negara menyatakan bahawa pelaksanaan Undi18 dan pendaftaran pemilih secara automatik berkuat kuasa pada 15 Disember.

Satu lagi keputusan bersejarah telah dibuat pada 9 September oleh Hakim Mahkamah Tinggi, Datuk Akhtar Tahir yang mengisytiharkan bahawa anak dilahirkan di luar negara oleh wanita Malaysia yang berkahwin dengan warga asing berhak mendapat kerakyatan negara ini mengikut kuat kuasa undang-undang.

Akhtar memutuskan bahawa Bahagian II Jadual Kedua Perlembagaan Persekutuan hendaklah turut bermaksud dan melibatkan ibu selain bapa, justeru beliau memerintahkan semua pihak berkuasa berkenaan agar mengeluarkan dokumen yang berkaitan seperti kad pengenalan kepada enam kanak-kanak terbabit.

Beliau membuat keputusan itu selepas membenarkan saman Persatuan Kebajikan Sokongan Keluarga Selangor & Kuala Lumpur (Family Frontiers) serta enam wanita Malaysia yang berkahwin dengan warga asing bagi mendapatkan kerakyatan negara ini untuk anak mereka yang dilahirkan di luar negara.

Pada 22 Disember, Mahkamah Rayuan menolak permohonan Kerajaan Malaysia, Menteri Dalam Negeri dan Ketua Pengarah Jabatan Pendaftaran Negara untuk menggantung perintah itu sementara menunggu rayuan kes tersebut yang telah ditetapkan untuk pendengaran pada 23 Mac tahun depan.

Kes lain yang hangat diperkata di media sosial ialah keputusan membabitkan kematian pegawai kadet Universiti Pertahanan Nasional Malaysia, Zulfarhan Osman Zulkarnain pada 2 November yang menyaksikan enam penuntut universiti sama terlepas tali gantung apabila mereka dijatuhi hukuman penjara 18 tahun oleh Hakim Mahkamah Tinggi, Datuk Azman Abdullah selepas mendapati kesemua tertuduh bersalah menyebabkan kematian mangsa tanpa niat membunuh.

Dalam penghakimannya, hakim itu berkata, mahkamah mendapati kesemua tertuduh bersalah mengikut Seksyen 304 (a) Kanun Keseksaan kerana menyebabkan kecederaan ke atas mangsa tanpa niat membunuh yang membawa hukuman maksimum penjara 30 tahun dan boleh dikenakan sebatan, jika sabit kesalahan.

Susulan itu, pada 3 November, Peguam Negara, Tan Sri Idrus Harun berkata, Jabatan Peguam Negara akan mengemukakan rayuan terhadap keputusan mahkamah mensabitkan keenam-enam penuntut, yang pada asalnya didakwa membunuh Zulfarhan Osman, dengan kesalahan menyebabkan kematian yang tidak terjumlah kepada membunuh.

Turut menarik perhatian pada 3 Februari, Mahkamah Tinggi menjatuhi hukuman penjara enam tahun dan denda RM15.45 juta atau penjara 18 tahun terhadap bekas Pengerusi Felda, Tan Sri Mohd Isa Abdul Samad selepas mendapati beliau bersalah atas sembilan pertuduhan rasuah membabitkan RM3 juta berkaitan pembelian Merdeka Palace Hotel & Suites di Kuching, Sarawak oleh agensi itu.

Tidak berpuas hati dengan keputusan itu, bekas Menteri Besar Negeri Sembilan memfailkan rayuan dan mengemukakan 40 alasan mengapa beliau harus dibebaskan daripada pertuduhan tersebut.

Kes rasuah membabitkan Datuk Seri Tengku Adnan Tengku Mansor turut menjadi tajuk utama akhbar selepas Mahkamah Rayuan pada 16 Julai membebaskan beliau daripada pertuduhan selepas membenarkan rayuan bekas Menteri Wilayah Persekutuan itu untuk mengetepikan sabitan dan hukuman penjara 12 bukan dan denda RM2 juta yang dikenakan terhadapnya.

Hakim Datuk Suraya Othman, yang membacakan keputusan majoriti 2-1, memutuskan bahawa cek RM2 juta yang diterima oleh Tengku Adnan daripada ahli perniagaan Tan Sri Chai Kin Kong adalah sumbangan politik kepada UMNO.

Satu lagi kes berprofil tinggi yang menjadi tumpuan umum ialah pembebasan Ahli Parlimen Pontian, Datuk Seri Ahmad Maslan daripada pertuduhan gagal mengisytiharkan RM2 juta yang diterima beliau daripada Najib kepada Lembaga Hasil Dalam Negeri (LHDN) dan memberi kenyataan palsu kepada Suruhanjaya Pencegahan Rasuah Malaysia (SPRM).

Pada 29 September, Hakim Mahkamah Tinggi, Datuk Ahmad Shahrir Mohd Salleh mengarahkan Ahmad dibebaskan apabila dimaklumkan bahawa pendakwaan menarik balik kedua-dua pertuduhan selepas tertuduh membayar kompaun RM1.1 juta.

Kenyataan SPRM yang dikeluarkan pada hari sama memaklumkan bahawa kompaun itu dikenakan ke atas Ahmad sebagai tindakan punitif dan merupakan satu kaedah bagi mendapatkan kembali aset di bawah undang-undang antipengubahan wang haram negara.

Penasihat Undang-Undang UMNO, Datuk Mohd Hafarizam Harun turut menarik nafas lega selepas dibebaskan daripada pertuduhan pengubahan wang haram membabitkan RM15 juta yang didakwa diterima oleh beliau daripada Najib apabila Mahkamah Sesyen dimaklumkan bahawa pendakwaan menarik balik tiga pertuduhan terhadap peguam itu, yang bersetuju membayar kompaun berjumlah RM590,587.26.

Pada 16 Jun pula, Hakim Mahkamah Tinggi Seremban, Azizul Azmi Adnan menggantikan keputusan Mahkamah Koroner dalam kes Nora Anne Quoirin yang sebelum ini memutuskan bahawa punca kematian mangsa sebagai peristiwa malang kepada keputusan terbuka iaitu punca kematian tidak dapat ditentukan.

Mahkamah membuat keputusan itu susulan permohonan semakan yang dikemukakan oleh keluarga mangsa terhadap dapatan Mahkamah Koroner.

Nora Anne dilaporkan hilang pada 4 Ogos 2019, sehari selepas dia dan keluarganya tiba di Malaysia untuk percutian dua minggu di sebuah pusat peranginan di Pantai, Seremban, kira-kira 60 kilometer di selatan Kuala Lumpur.

Mayat remaja perempuan berusia 15 tahun itu ditemukan 10 hari kemudian berhampiran sebuah gaung kira-kira 2.5 kilometer dari pusat peranginan itu susulan misi mencari besar-besaran oleh pihak berwajib.

Tidak ketinggalan daripada radar perhatian umum pada 7 Dis, Mahkamah Tinggi Ipoh memerintahkan Paul Yong Choo Kiong, yang didakwa merogol pembantu rumah warga Indonesianya dua tahun lepas, membela diri selepas memutuskan bahawa pendakwaan berjaya membuktikan satu kes prima facie terhadap Ahli Dewan Undangan Negeri Tronoh itu dan menetapkan 15 dan 16 Feb untuk mendengar pembelaan Yong.

Satu lagi kes berprofil tinggi serta menjadi tumpuan ramai membabitkan Datin Seri Rosmah Mansor yang diperintah membela diri oleh Mahkamah Tinggi atas tiga pertuduhan rasuah melibatkan projek hibrid solar di Sarawak.

Rosmah, 70, yang juga isteri Najib, memberikan keterangan daripada kandang saksi buat pertama kali pada 5 Okt.

Selain itu, pada 6 Disember, Hakim Mahkamah Tinggi, Datuk Collin Lawrence menetapkan 24 Jan 2022 bagi memutuskan sama ada bekas Timbalan Perdana Menteri, Datuk Seri Dr Ahmad Zahid Hamidi, yang berdepan 47 pertuduhan pecah amanah jenayah, rasuah dan pengubahan wang haram membabitkan dan Yayasan Akalbudi, dibebaskan atau diperintah membela diri.

Hakim itu menetapkan tarikh itu selepas mendengar hujah kedua-dua pihak yang berlangsung selama 24 hari bermula 6 September 2021. Pendakwaan menutup kesnya pada 19 Mac selepas memanggil 99 saksi.

Kes Ahli Parlimen Muar, Syed Saddiq Syed Abdul Rahman turut mendapat perhatian selepas beliau didakwa di Mahkamah Sesyen Kuala Lumpur pada 22 Julai atas pertuduhan melakukan pecah amanah jenayah terhadap dana milik sebuah parti politik berjumlah RM1 juta dan menyalah guna RM120,000 sumbangan bagi kempen Pilihan Raya Umum ke-14.

Pada 5 Ogos pula, beliau dihadapkan ke Mahkamah Sesyen Johor Bahru atas dua pertuduhan pengubahan wang haram membabitkan RM100,000. Semua kes akan dibicarakan di Mahkamah Tinggi Kuala Lumpur selepas mahkamah membenarkan permohonan Syed Saddiq untuk memindah dan membicarakan kes itu di sini.

Pada 14 Disember, Mahkamah Sesyen memerintahkan bekas Menteri Pembangunan Infrastruktur Sabah, Datuk Peter Anthony membela diri atas pertuduhan memalsukan surat daripada pejabat Timbalan Naib Canselor Universiti Malaysia Sabah bagi kontrak kerja-kerja penyelenggaraan sistem di universiti itu pada 2014.

Hakim Azura Alwi membuat keputusan itu selepas mendapati pendakwaan berjaya membukti satu kes prima facie terhadap Peter, 50, dan menetapkan 3 hingga 7 Jan 2022 untuk mendengar pembelaan tertuduh. – Bernama


PRN Selangor: PBM mahu kerjasama dengan PH

BANGI, 21 Jamadilakhir 1444H, Sabtu – Parti Bangsa Malaysia (PBM) berhasrat untuk bekerjasama dengan Pakatan Harapan (PH) bagi menghadapi Pilihan Raya Negeri (PRN) Selangor akan datang.

Presidennya, Datuk Larry Sng berkata, beliau telah menulis surat kepada pemimpin PH dan Menteri Besar, Datuk Seri Amirudin Shari untuk menunjukkan minat tersebut.

“PBM kini mempunyai dua kerusi Dewan Undang Negeri (DUN) Sementa dan Lembah Jaya.

“Saya berharap hubungan kerja baik PBM dengan rakan parti komponen di peringkat Persekutuan dapat diperluaskan ke peringkat negeri.

“Ini bagi memastikan kestabilan negara bergerak ke hadapan,” katanya menerusi hantaran di Facebook pada Sabtu.

PBM yang memenangi satu kerusi pada Pilihan Raya Umum ke-15 (PRU15) melalui Larry di Parlimen Julau merupakan antara parti menyokong pembentukan kerajaan di bawah pimpinan Datuk Seri Anwar Ibrahim.